Қодиров ўтган йили қанча даромад қилди? | Qalampir.uz\nҚодиров ўтган йили қанча даромад қилди?\nОлам\t06 Май 21:34 8264\nЧеченистон раҳбари Рамзан Қодиров 2021 йилда 26,5 миллион рублдан ортиқ даромад қилди. Бу 2020 йилга нисбатан 14 баравар кам. Бу ҳақда вилоят раҳбари ва ҳукумати расмий сайтида эълон қилинган даромадлар тўғрисидаги ҳисоботда келтирилган.\nДекларацияга кўра, Рамзан Қодиров 2344,3 квадрат метрдан иборат турар-жой биноси, 28 361 кв метр ва 3 668 кв меьрдан иборат иккита ер участкасига эгалик қилади. Ҳужжатда қайд этилганидек, Чеченистон раҳбари, унинг рафиқаси ва 11 нафар вояга етмаган болалари 300 квадрат метрлик турар-жой биносидан фойдаланмоқда. Қодировнинг шахсий транспорти ҳамон йўқ.\nЧеченистон раҳбарининг рафиқаси 2021 йилда 1,5 миллион рублдан кўпроқ маош олган. 2020 йилда Қодировнинг даромади 381 миллион рублни, рафиқасиники эса 1,5 миллион рублни ташкил қилган.\nЭслатиб ўтамиз, Россия Президенти Владимир Путиннинг 2021 йилдаги даромади 10 миллион 202 минг 616 рублни ташкил қилган. Президентнинг матбуот котиби Дмитрий Песков эса ўтган йилда 14,5 миллион рубль ишлаб топган.\n15 Май 16:43 46047\n14 Май 09:13 39740\n14 Май 22:33 37211\n14 Май 19:06 30844\n14 Май 21:00 28456


16.06.2019 17:21 0 2957\nҚонунчиликда, йўл-патруль хизмати (ЙПХ) ходимларининг ўз хизмат вазифаларини бажаришдаги қатор мажбуриятлари белгилаб берилган. Бу ҳақда адлия вазирлиги каналида хабар бериб ўтилди.\nЖумладан, ЙПХ ходими ўз хизмат вазифаларини бажаришда қуйидагиларга мажбур:\n— визуал кузатув ҳамда махсус мосламалардан фойдаланган ҳолда қоидалар бузилганлигини аниқлаш;\n— йўл ҳаракати қатнашчисини тўхтатганидан кейин унинг олдига бориш, ўзини таништириш, лавозими, унвони, фамилияси ҳақида маълумот бериш, унинг талабига кўра кўкрак нишон белгисини маълум қилиш ва хизмат гувоҳномасини очиқ ҳолда кўрсатиш;\n— ҳар қандай вазиятда йўл ҳаракати қатнашчилари билан вазмин, хушмуомала, одобли ва эътиборли бўлиш, уларга ҳурмат билан ҳамда “Сиз” деб мурожаат қилиш, йўл ҳаракати қатнашчилари билан ўзаро муносабатларда муомала маданияти ва қонунийликка риоя қилиш;\n— йўл ҳаракати қатнашчиларига уларни тўхтатиш сабабини, содир этилган ҳуқуқбузарлик юзасидан аниқ, лўнда тушунтириш бериш;\n— белгиланган тартибда берилган кўрсатмага асосан йўл ҳаракати қатнашчиларининг ҳаракатини чеклаш ёки тақиқлаш;\n— қоидаларни бузган йўл ҳаракати қатнашчисига нисбатан маъмурий ҳуқуқбузарлик тўғрисида баённома расмийлаштириш чоғида унга ҳуқуқ ва мажбуриятларини тушунтириш;\n— ҳуқуқбузарлик содир этган шахсларга нисбатан қонун ҳужжатларига мувофиқ ўз вақтида тегишли чораларни кўриш;\n— ҳуқуқбузарликларнинг олдини олиш, уларнинг содир этилишининг сабаб ва шарт-шароитларини аниқлаш ҳамда бартараф этиш чораларини кўриш;\n— ҳуқуқбузарликдан ёки бахтсиз ҳодисалардан жабрланганларга, ҳаёти (соғлиғи) хавф остида қолган шахсларга, тиббий ёрдамга муҳтож бўлган йўл ҳаракати қатнашчиларига ҳамда йўл транспорт ҳодисаси оқибатида шикастланган транспорт воситаларини белгиланган жойга олиб боришда фуқароларга ёрдам кўрсатиш;\n— рухсат этилмаган, сертификатга эга бўлмаган, сертификатнинг амал қилиш муддати тугаган ёки белгиланган тартибда ички ишлар органлари ҳисобида мавжуд бўлмаган махсус мосламалардан фойдаланмаслик;\n— белгиланган ҳаракатланиш тезлигини ошириб, қоидаларни бузган ҳайдовчини махсус мосламанинг кўрсаткичлари билан таништириш, унинг талабига кўра мосламанинг қиёслаш сертификатини кўрсатиш;\n— йўл ҳаракати қатнашчиларига юқори турувчи орган (мансабдор шахс) ёки судга шикоят қилиш ҳуқуқини тушунтириш.\nБундан ташқари, 2019 йил 1 июлдан бошлаб ЙПХ ходимлари хизмат вазифаларини мобиль видеокамерадан фойдаланган ҳолда олиб бориши ва бу ҳақда йўл ҳаракати қатнашчиларига маълум қилиши лозим.


Одноклассники хусусий тадбиркорлар учун бизнес-профилларни ишга туширди - Terabayt.Uz\nОдноклассники ижтимоий тармоғи шахсий аккаунт орқали бизнесни юритиш ва товарларни сотиш учун асбоблар тўплами — бизнес-профилларни ишга тушириб юборишди. Улар орасида — товарлар витринасини яратиш, тадбиркорлар билан алоқа тугмачалари ва янгиликлар тасмаси устида контент блокларини қўшишдир.\nЭндиликда хусусий тадбиркорлар, шу жумладан бизнесни энди бошлаётган ва ўз номидан бизнесни юритувчи барча одамлар аввал фақат ОК гуруҳларига фойдаланиш имкони бўлган тарғибот қилиш асбобларидан фойдаланишлари мумкин бўлади. Масалан, товарларни сотиш, ўз сайтингизни тарғиб қилиш, телефон рақами бўйича буюртмаларни қабул қилиш ва ўз саҳифангизда аудиториянинг фаоллигини таҳлил қилиш имкони мавжуд.\nШундай қилиб, ижтимоий тармоқдаги ўз профилингиз орқали товарлар витринаси ёрдамида шахсий интернет-дўконларни яратган ҳолда ўз қўлингиз билан тайёрланган кийим- кечак ва аксессуарларни сотиш мумкин. Шунингдек профилдаги тасма устида акс этиб турувчи (фото, видео, оммабоп ёки бириктириб қўйилган мақолалар) блокни танлаб олиб, профиль муқоваси ва саҳифа кўринишини созлаш мумкин. Тасма устидаги контент блоклари муҳим маҳсулотлар, анонслар ва махсус таклифларга урғу бериш имконини беради. Бундан ташқари, бизнес-профилда потенциал харидорлар осонгина сотувчи билан боғланиши ёки сайтга ўтиши учун ҳаракатнинг икки тугмачасигача улаб қўйиш мумкин. Тадбиркорлар шунингдек барча шахсий профилларда кириш имкони бўлган статистика ёрдамида аудитория фаоллигини таҳлил қила олишлари мумкин.\nБизнес-профилни махсус равишда улашнинг ҳожати йўқ: аллақачон ОК iOS ва Android иловаларида ва ижтимоий тармоқ веб-версиясида шахсий профилларнинг созланмаларида барча унинг имкониятларидан фойдаланиш имкони мавжуд. Янги имкониятларни қўлга киритиш учун товарларни шунчаки қўшиб қўйиш, уларнинг акс эттирилишини ёқиб қўйиш, саҳифа янгиликлар тасмаси устидан контент билан блокни танлаб олиш, созланмаларда тез ҳаракатларнинг тугчаларини созлаб чиқиш етарли.\nОК да ўзларининг шахсий профилларига мижозларни жалб қилиш учун тадбиркорлар ушбу ёзда пайдо бўлган ижтимоий тармоқ ичидаги реклама кабинетидан фойдаланиб қолишлари мумкин. Интуициявий равишда тушунарли интерфейс туфайли киришнинг бор-йўғи 400 рубль минимал чегараси билан ҳаттоки профессионал кўникмаларга эга бўлмаган ҳар қандай фойдаланувчи рекламани жойлаштира олиши мумкин.


Бройлер жўжа қирқ кунда тайёр бўлади - zarnews.uz\nДавлат тадбиркорга истаганча имконият бермоқда. Аммо ҳали ҳам айрим ишёқмаслар бирор иш ёки ҳунар ўрганишни бошламасдан, бири икки бўлмай, баҳонанинг этагини қўйиб юбормайдиганлар учраяпти. Маҳалламиздаги ҳолатни кўриб, гарчи ёш бўлсамда, ишлаган, ҳаракат қилган одам даромад қиларкан, деган хулосага келдим.\nМасалан, Эргаш ака Баракаев 2017 йилда ўз ҳовлисида 200 та жўжа боқди. Бройлер жўжа 40 кунда тайёр бўлди, бироқ у нима қиларини билмади: харидор йўқ, чунки ҳеч ким билан келишмаган. Охири қариндошлар гўштни бўлиб олишди.\nЭргаш ака мутахассис ёрдамида ишни оқилона ташкил қилди. Мана, ҳозир у киши 500 тагача жўжа парваришлайди, нафақат Пахтачи, ҳатто қўшни Навоий шаҳрида ҳам харидори топилди. Бундан ташқари уйида жўжа гўшти пиширадиган ошхона очиб олди.\nНатижада учта хўжаликнинг турмуши обод, иши авж, ҳозир тўйларга жўжа гўштини шу кишидан олишади, чунки сифати яхши, нархи арзон.\nКўп ўтмай маҳалламиздаги Қувонч Нуруллаев ва Азим Бобоноров ҳам ҳовлисида худди шундай парранда парваришлай бошлади. Ўтган йилнинг ёзида улар сафига Азим ака, Фазлиддин ака ва Алишер акалар оиласи ҳам қўшилди.\nКўп ўтмай қишлоқда яшовчи ветеринар врачлар Бобошер Кенжаев ва Рўзимурод Қурбоновларга ҳам иш топилди. Улар паррандаларни ўз вақтида эмлаб туришибди. Дарвоқе, парранда нуриси ўрага кўмилса, пайти келиб энг самарали ўғитга айланади. Қишлоқ аҳли бундан ҳам фойдаланяпти.\n- Тахминан ўн фоизча оилани ҳисобга олмасак, бизда ҳамма чорвачилик билан шуғулланади, - дейди Пахтачидаги Фай маҳалла фуқаролар йиғини раиси Зиёда Қувондиқова. – Бешта хонадонда 100 бошдан қўй боқиляпти. Қолганларида ҳам камида ўнтадан қўй-қўзи, эчки бор. Ўнга яқин хонадон эгалари новвос боқишни ўрганишган. Рўзғорини уддалаганлар эса доимо ўз ҳаётидан рози бўлиб яшайди.\nТеглар: паррандачилик Чорва


Учувчи ҳушини йўқотганида самолётни қандай қилиб қўндириш мумкин? » Скачать музыку бесплатно новинки музыки 2016-2017\nУчувчи ҳушини йўқотганида самолётни қандай қилиб қўндириш мумкин?\nТижорат ҳаво йўллари учувчиси, кўп йиллик тажрибага эга бўлган Тим Морган 10 дақиқали видеони омма эътиборига ҳавола этди. Унга кўра, мазкур видео ёрдамида ҳар қандай одам “Боинг 737” ни хавфсиз равишда қўндириши мумкин. Мазкур ролик Quora нашрининг агар учувчи ҳушини йўқотса, самолётни қўндириш учун нима қилиш зарарлиги тўғрисидаги саволига қўшимча жавоб ҳисобланади. Муҳокама учувчиликка оид кўплаб фойдали маълумотларни ўз ичига олади, у ерда кабинадаги тугмачалар ва қурилмалар нима учун жавоб бериши ҳақида жавоблар мавжуд. Умуман олганда асосий муаммо шундаки, самолётни қўндириш имкониятига эга бўлишдан олдин учувилар кабинасида бўлишингиз керак. Агар бу амалга ошса, мазкур видеони кўриш имкониятига эга бўлишингиз лозим. Manba: xabardor.uz


Пуфаклар ва дартс. Истироҳат боғларида ота-оналар ва болалар юз мингларга чув туширилмоқда » Sangzor.uz - Инновацион янгиликлар портали\nSangzor.uz - биз сизга яқинмиз! » Жамият » Пуфаклар ва дартс. Истироҳат боғларида ота-оналар ва болалар юз мингларга чув туширилмоқда\nЖамият / Ҳодисалар\nЎзбекистон истироҳат боғларида ота-оналар ва уларнинг ёш болаларини алдаб, пул ишлашнинг янги усуллари тобора кўпайиб бормоқда. Бу билан боғлардаги пуфаклар ва дартс каби аттракцион эгалари шуғулланишни бошлаган. Бу ҳақда “Истеъмолчи.уз” ҳамжамияти хабар бермоқда.\n“Фарзандларингиз билан истироҳат боғига боришдан аввал, уларга пуфаклар ва дартснинг суратларини кўрсатиб, рухсатсиз яқинлашишни тақиқлаб қўйинг. Кўплаб кишилар юз минглаб пулларини йўқотмоқда”, - дея ёзишмоқда фойдаланувчилар.\nАлдаш схемаси қуйидагича. Одатдагидек, болалар ота-оналаридан олдин югуриб бориб, шу дартс эгаларининг тузоғига тушмоқда. Улар мажбуран болаларнинг қўлига дротикларни бериб, бу учун бор-йўғи 10-15 минг сўм тўланилишини айтишади.\nСўнгра “тадбиркорлар” “яна бир бор”, “қайтадан ташла”, дея болаларга тинимсиз янги дротикларни бераверишади. Хуллас, ота-оналар фарзандларига етиб олгунича, 1-2 дақиқа ичида улар 20-25 та дротикларни улоқтиришга улгуради.\nЕтиб борган ота-онага эса ҳар бир дротик 10 ёки 15 минг туришини айтиб, болалари учун пулини тўлашни талаб этишади. Қарабсизки, тўланилиши лозим бўлган сумма юз мингларга етади.\nИзоҳларда қайд этилишича, 100, 200, 300, 500 ва ҳаттоки 800 минг сўмгача тўлаган кишилар бор.\n“Агарда болаларингиз дартс каби ўйинга мажбуран жалб этилган бўлса, дарҳол боғ маъмуриятига бориб, хизматлар кўрсатиш тартиби бузилгани, вояга етмаганлар мажбуран таваккалчиликка асосланган ўйинларга жалб этилгани ҳақида арз қилинг. Боғ маъмурияти эса ўз обрўси ҳақида ўйлаб кўриб, болалар ишончини суистеъмол қилишга асосланган бу каби ёлғоннинг олдини олиши керак”, - дея ёзмоқда фойдаланувчилар.\nТелеграм ва бошқа ижтимоий тармоқларда сохта ҳайрия гуруҳлари очган "уятсиз ота-оналар" ҳақида икки оғиз аччиқ ҳақиқат


Илҳом Мўминжонов: Футболчиларим майдонда борини бериб ўйнашди\n7 апрель, 2017, 19:36\nБундан бир неча дақиқалар олдин Наманганда Олий лиганинг 5-туридан ўрин олган “Навбаҳор” ва “Машъал” жамоалари баҳси ўз ниҳоясига етди. Қизиқарли ва кескин курашларга бой кечган учрашувда майдон эгалари кичик ҳисобда ғалаба қозонди. Ўйиндаги ягона голга “Навбаҳор”нинг 3-рақамли ўйинчиси Ҳасанбой Эргашев муаллифлик қилди.\nЎйиндан сўнг ўтказилган матбуот анжуманининг иккинчи қисмида “Навбаҳор” бош менежери Илҳом Мўминжонов иштирок этди ва ўйин ҳақида ўзининг қисқача фикрларини билдириб ўтди.\n- Бугунги ўйинга жиддий тайёргарлик кўрган эдик. “Машъал” жамоасини эса биз уч кун давомида синчиклаб ўрганган эдик. Ўйиндан аввалги йўқотишлар эса мени ҳавотирга солмади. Боиси, жамоамдаги барча футболчилар асосий таркиб футболчилари ҳисобланишади ва уларнинг кўрсатаётган ўйинларидан мамнунман.\nФутболчиларимга эса алоҳида раҳмат айтмоқчиман. Улар бугун майдонда борини бериб ўйнашди. Бизни қўллаб-қуватлаб турган мухлисларимизга ҳам ўз миннатдорчилигимизни билдирамиз.


Cув турлича икки суюқликка ажратилди » Ўзбекистон янгиликлари – Zamin.uz\nCув турлича икки суюқликка ажратилди\n09 июль 2017, 13:20\nБиз шу пайтгача сувни маълум бир структура доирасида тез-тез ҳаракат қилувчи молекулаларнинг тартибсиз тўпидан иборат, деб билардик. Бироқ Стокҳолм университети олимлари бу суюқликнинг тузилиши ва зичлиги жиҳатидан кескин фарқланувчи икки турли фазасига дуч келишди. Уларнинг натижалари ренген нураларидан фойдаланиб ўтказилган тажриба тадқиқотларига асосланган ва миллий академия ишлари (PNAS) журналида эълон қилинди.\nАксариятимиз сув Ер сайёрасида мавжудлигимиз учун энг зарур неъмат эканлигини биламиз. Лекин сувнинг бошқа суюқликларда учрамайдиган жуда ғалати хоссалари ҳам борлигидан кўпчилигимиз бехабармиз. Масалан, эриш ҳарорати, зичлиги, иссиқлик сиғими каби умумий ҳисобда сувнинг 70 га яқин хоссаси борки, уни бошқа суюқликлардан фарқлаб туради. Дарвоқе, ана шу аномал хоссалар Ерда ҳаёт пайдо бўлишига тамал тоши ҳам бўлган.\n«Янги хосса шуниси билан ҳам эътиборлики, сув паст ҳароратларда, энди муз кристаллашаётганида турлича икки суюқлик ҳолатида бўлиши аниқланган», дейди Стокҳолм университети кимёвий физика профессори Андерс Нилссон. Сувни англаш йўлидаги бу илғорлик Чикаго яқинидаги Аргонн миллий лабораториясида рентгенографиядан фойдаланиб ўтказилган бир қатор тадқиқотлар мажмуасидан сўнг юзага келди. Шунингдек, Ҳамбургдаги DESY катта рентген лабораториясида сувнинг динамикаси устида тадқиқот олиб борилган ҳамда унинг ҳар икки фазадаги суюқ ҳолати намойиш этилган. Ҳа, сув ҳақиқатдан ҳам мутлақо икки хил суюқлик шаклида бўлиши мумкин экан.\nБу янги натижалар сувнинг нафақат турли ҳароратлар ва босимлардаги ҳолати ҳақида, шунингдек, унга ҳаёт учун зарур турли тузлар ва биомолекулалар қандай таъсир кўрсатиши ҳақида умумий тасаввур ҳосил қилишда кўмак беради. Бундан ташқари, сув ҳақида қанчалик кўп маълумотга эга бўлсак, келажакда уни тозалаш ва чучуклаштириш борасида шунчалик кўп нарсани англаймиз. Бу эса ана шундай муаммоларни бизга таҳдид солиб турган глобал иқлимий инқироз фонида ечиш мақсадга мувофиқ бўларди.\nЯнгиликлар » Ҳаёт тарзи » Cув турлича икки суюқликка ажратилди\n12:08 Олимлар: Тик туриб ишлаш меҳнат самарадорлигини оширади


Наркотикдек таъсир этувчи маҳсулот номи маълум,...\n02.02.2018 13:38 0 188\nОлимларнинг маълум қилишича, пишлоқ таркибидаги казеин моддаси инсон танасига наркотик каби таъсир этаркан. Бу ҳақда «Теч-Тимес» нашри маълум қилди.\nПишлоқ ва бошқа сутли маҳсулотлар таркибидаги казеин моддаси инсонда қарамликни келтириб чиқаради. У шундай моддаки, организмга худди наркотик қабул қилингани каби таъсир этади, инсонда хуш кайфият, мамнунликни юзага чиқаради.\nнаркотик казеин пишлоқ


ЗАЛОЛАТ БОТҚОҒИ — Zamaxshariy.uz\nМинг афсуслар бўлсинки, орамизда Аллоҳ душман деб ҳисоблаган шайтони лаин найрангларига алданиб, берилган неъматларга ношукрлик қиладиган, ғанимлар ноғорасига ўйнаётган, ўз юртига тош отаётган нобакор шахслар ҳам учраб турибди. Дунёнинг турли давлатларида бўлгани каби бизнинг мамлакатимизда ҳам баъзи бир экстремистик, ақидапараст оқимларга аралашиб, залолат ботқоғига ботиб қолган кимсаларнинг борлиги ачинарли ҳолдир. Аллоҳ таоло ўз каломида марҳамат қилади: “Эй, иймон келтирганлар, ёппасига итоатга киришингиз ва шайтоннинг изидан эргашмангиз. Албатта, у сизларга аниқ душмандир”. (Бақара, 208-оят).\nПайғамбаримиз (с.а.в) умрларининг охирида ўзларидан кейин залолат йўлида борадиган 72 фирқа пайдо бўлишидан огоҳлантирган эдилар. Дарҳақиқат 14 аср давомида бу ўз тасдиғини топти. Юқорида санаб ўтилган бузғунчи фирқа ва оқимлар исломнинг илк асрларида юзага келган бўлса, ХХ-ХХI асрларда “Ҳизбут-Таҳрир”, “Нурчилар”, “Салафийлар”, “Жиходчилар” каби ўнлаб адашган оқимлар пайдо бўлиб, мусулмонлар ўртасида бузғунчилик қилиб, турли низолар ва қонли тўқнашувлар чиқишига сабаб бўлмоқда. Натижада кўплаб инсонлар бошпанасиз, ватансиз, гўдаклар эса ота-онасиз зор-зор қақшамоқда. Пайғамбаримиз (с.а.в): “Инсон бошқа биродарига тили билан, ҳам қўли билан озор етказмасагина комил мусулмон бўлади”, деганлар. Имом Молик раҳимаҳуллоҳ: “Бир киши ҳақни мудофаа қилаётиб, ҳақорат, сўкиш ва ғазаб сочаётганини кўрсанг, билгинки, унинг ниятида иллат бор. Зеро, ҳақ бундай нарсага мухтож эмас”, -дедилар.\nСўнги йилларда бутун дунёда пайдо бўлаётган турли номдаги экстримистик диний оқимлар ўзларича ҳақ динни сақлашни иддао қилиб барча разиллик ва хунрезликдан тап тортмаяптилар, ваҳоланки ҳақ дин бунга мухтож эмасдир. Уларнинг ниятлари бузуқ, яъни ҳокимиятга эришиш эканлиги кундек равшан. Афсуски, буни баъзи бир ғўр ёшлар англаб етмаётганлари оз бўлса ҳам топилади.\nЮртимизда истиқомат қилаётган турли дин вакиллари бугунги кунда эмин-эркин ўз ибодатларини қилмоқдалар. Бунинг ҳаммаси тинчликнинг шарофатидир. Шундай экан, дин ва ватан душманлари бўлган турли оқимларнинг асл қора мақсадларини англаб етиб, Ватан равнақи, унинг бундан-да порлоқ келажаги учун ҳисса қўшиш ҳар биримизнинг муқаддас бурчимиздир.\nХазорасп туман «Шохпир» жоме


Фатвога журъат - дўзахга журъат демакдир! | Azon.uz - Ахборот-таҳлилий портал\nФатвога журъат - дўзахга журъат демакдир!\n1211 15:20 21.10.2019\nКатта тобеинлардан таълим олган Умайр ибн Саид ҳикоя қилади:\nБир масалани Ибн Масъуд розияллоҳу анҳунинг шогирди Алқамадан сўрадим. "Абийдага бориб сўра" деди. Абийдага бордим. "Алқамага бор" деди. "Алқама жўнатди" дедим. "Масруққа бориб сўра унда" деди. Масруққа келдим ва сўрадим. "Алқамага бориб сўра" деди. Мен "Алқама Абийдага жўнатди, Абийда сизга жўнатди" дедим. "Абдураҳмон ибн Аби Лайлога бор" деди. Абдураҳмон ибн Аби Лайлога келиб сўрадим. Жавоб беришни хуш кўрмади.\nАлқама олдига қайтиб, бўлганларни айтиб бердим. Шунда у: "Одамларнинг фатвога журъатлиси - илми пасти" дейилар эди, - деди.\n“Ахлоқул уламо”, Ожуррий, 103- саҳифа.\nБиродарлар, ибрат кўзи, ақл назари билан қарайлик. Ҳикояда исми келган кишиларнинг ҳар бири саҳобалар суҳбатида бўлган улуғ тобеинлардан, забардаст мужтаҳидлардан эди.\nФиқҳий масалаларда сўралса-сўралмаса "бу ҳалол, бу ҳаром", "бу бўлади, бу бўлмайди", "мен буни бундай деб ўйлайман", "мен бунга бундай деб жавоб берган бўлардим" деб оғиз кўпиртираётган биз ношудлар ҳолига Аллоҳ таоло ўзи раҳм қилсин.\n1715 10:49 06.08.2020\nЎзбекистон. Қадр кечаси бўйича фатво\n2250 19:32 19.05.2020\nИсроилпараст сериалларни кўрсатадиган каналлар ҳақида фатво чиқарилди\n3297 16:30 13.05.2020\nИслом молиясида жарима ва пеня масаласи\n1543 08:40 05.05.2020\nШерикчилик (мушорака) асосида молиялаштиришда кафолат масаласи\n549 07:30 29.04.2020\n2107 18:00 23.04.2020


Теҳрон ва Эроннинг бошқа шаҳарларида Исроилга қарши намойиш бўлди.\n25 июн 2022, Тошкент вақти: 12:35\nДавлат томонидан уюштирилган намойишда ўн минглаб эронлик, жумладан Эрон президенти Маҳмуд Аҳмадинажод ҳам қатнашди. Бу намойишлар Эронда ҳар йили нишонланадиган ал-Қудс, яъни Қуддус шаҳри ҳамда фаластинликлар билан бирдамлик куни муносабати билан ўтказилди. Чоршанба куни президент Аҳмадинажод “Исроил дунё харитасидан ўчириб ташланиши керак” деган эди. Унинг бу баёноти халқаро ҳамжамият томонидан кескин қораланди. Исроил ҳукумати эса Эроннинг БМТга аъзолигини тўхтатиш керак, деган таклифни олдинга сурди.


Жорий йилда Ўзбекистонда 970 мингдан ортиқ иш ўринлари яратилди | Xushnudbek.uz\n08.12.2013\tin Ижтимоий-иқтисодий Фикр билдиринг\nЎзбекистонда жорий йил давомида 970 мингдан ортиқ иш ўрни яратилган. Бу ҳақида Ўзбекистон Республикаси Президенти Ислом Каримов 2013 йил 6 декабрь куни пойтахтимиздаги «Ўзбекистон» Халқаро анжуманлар саройида Ўзбекистон Конституциясининг 21 йиллигига бағишланган тантанали йиғилишда сўзлаган маърузасида таъкидлаб ўтди.\nПрезидентимиз аҳоли бандлигини таъминлаш биз учун долзарб аҳамиятга эга эканлигига алоҳида урғу бериб, жорий йилда 970 мингдан ортиқ иш ўрни яратилганини, уларнинг 60 фоизи эса қишлоқ ҳудудларида ташкил этилганини маълум қилди.\n“Энг муҳими, касб-ҳунар коллежларини битирган 500 мингдан зиёд йигит-қизларимизни ишга жойлаштирганимизнинг ўзи энг катта ютуқларимиз қаторига киради”, – деди Ислом Каримов.\nШунингдек, Ўзбекистон Президенти мамлакатимизда ҳар йили давлат бюджетини қабул қилишда айни ижтимоий соҳани ривожлантиришга алоҳида аҳамият берилаётгани таъкидлади. 2013 йилда бу соҳага ажратилган маблағлар бюджетимиз умумий харажатларининг 60 фоизини ташкил этди. Бу эса 2012 йилга нисбатан 1 триллион сўмга кўпроқдир.\nЭслатиб ўтаман, ўтган йилнинг 23 ноябрь куни Олий Мажлис Қонунчилик палатаси ялпи мажлисида Ўзбекистон Республикаси Вазирлар Маҳкамаси томонидан ишлаб чиқилган “2013 йилда Иш ўринлари ташкил этиш ва аҳоли бандлигини таъминлаш дастури” муҳокама қилинганди. Ўша дастурга кўра, 2013 йилда 972,7 мингта янги иш ўринларини ташкил этиш назарда тутилганди.\nПрезидентимизнинг маърузаларида келтирилган рақамларга эътибор қаратсак, юқоридаги дастурда белгиланган вазифалар тўлиқ бажарилганининг гувоҳи бўлиш мумкин.\nМаълумот ўрнида айтишим мумкинки, жорий йилинг 14 ноябрь куни Ўзбекистон Республикаси Олий Мажлиси Қонунчилик палатасининг мажлисида Ўзбекистон Pеспубликасининг 2014 йилги Давлат бюджети тасдиқланганди. Унга кўра, 2014 йилда 983,6 мингта янги иш ўринлари ташкил этиш мўлжалланаётгани қайд этиб ўтилган.\nбюджет иш ўрни Президент\t2013-12-08


Абу Бакр разияллоҳу анҳу: Жамиятнинг Сиддиқ разияллоҳу анҳу давридаги кўриниши\nBy Исмоил Муҳаммад Яъқуб on 10/17/2019 АБУ БАКР ТАРИХ ХУЛАФОИ РОШИДИНЛАР\nМусулмон жамиятининг рошид халифалар даври бошларидаги кўринишини ўрганар эканмиз, унинг бир неча белгилари яққол кўзга ташланади:\n1) Жамият умуман олганда Исломни энг мукаммал кўринишда ўзида мужассам этган, Аллоҳга ва охират кунига чуқур иймон билан йўғрилган, Ислом таълимотларини ўта жиддий ва қаттиқ интизом билан татбиқ этган, тарихдаги бошқа ҳар қандай жамиятга нисбатан гуноҳга энг оз қўл урган мусулмон жамияти эди. Бу жамиятга нисбатан дин – ҳаёт ва тириклик эди, улар учун дин вақти-вақти билан, керак пайтда мурожаат қилинадиган иккинчи даражали нарса эмасди, у одамлар учун ҳаёт манбаи эди, танадаги руҳ эди. Улар учун дин фақатгина беками кўст адо этишга ҳаракат қилинадиган ибодатлар ва расм-русумлар йиғиндиси эмасди, у уларнинг ахлоқларини, дунёқарашларини, ғам-ташвишларини, қадриятларини, ижтимоий ришталарини, оила ичидаги, маҳалла-кўй ўртасидаги алоқаларини, савдо-сотиқ, касб-ҳунар ва тирикчилик сабабларини тўлалигича қамраб олган, қодирларнинг ожизларга кафолати, амри маъруф, наҳий мункар, ҳокимлар ва волийларнинг ишларини назорат қилиш ва бошқа ишлардан иборат ҳаёт тарзи эди. Лекин бу дегани жамиятнинг барча аъзоси шу сифатларга бирдек эга эди, дегани эмас. Бу нарса дунё ҳаётида ҳеч бир жамиятда тўлақонли рўёбга чиқиши деярли мумкин эмас. Расулуллоҳ саллаллоҳу алайҳи ва саллам яшаб турган жамиятда ҳам ўзини мусулмон қилиб кўрсатувчи мунофиқлар бор эди, Қуръонда хабар берилганидек, улар мусулмонларга ич-ичларидан душман эди. Жамият ичида иймони заиф мусулмонлар ҳам бор эди, динга бепарво қарайдиган бетайин одамлар ҳам, хоинлар ҳам бор эди. Лекин уларнинг барчасининг ушбу жамиятда вазни ҳам, жамият ўзанини буриб юборишга етарли қуввати ҳам йўқ эди. Чунки жамиятнинг мутлақ кўпчилик қисми чин иймонли, Аллоҳ йўлида жонию молини фидо қилишга ҳозир, ушбу дин таълимотлари қон-қонига сингиб кетган мўминлардан иборат эди.\n2) Ушбу жамият ўзида умматнинг ҳақиқий маъносини энг олий даражада кўрсатиб берган жамият эди. Уммат – ўзаро бир тилда сўзлашиш, бир юртда яшаш ва ўрталарини муштарак манфаатлар бирлаштириб турган одамлар йиғиндисидангина иборат эмас эдики, жоҳилият жамиятида одамларни бир-бирига боғлаб турган алоқалар шулардан иборат бўлади. Раббоний маънодаги уммат шундай умматки, тил, жинс, тери ранги ва оддий дунёвий манфаатлардан қатъи назар, улар ўртасини фақат ақида риштаси боғлаб туради. Бундай уммат тарихлар мобайнида исломий жамиятда рўёбга чиққанидек бошқа бирон жамиятда рўёбга чиқмади. Ислом уммати ер юзида энг узоқ муддат умматнинг ҳақиқий маъносини амалда кўрсатди. Бу уммат ирқчилик, милллатчилик, жинсий таҳқирлаш каби ерга мансуб асослар устига қурилмаган, балки араб, ҳабаш, румлик, форслик ва бошқа миллату элатлар ўртасини фақат ақида риштаси боғлаб турадиган, фатҳ этилган ўлкалар билан фотиҳ уммат ўртасини диндаги комил биродарлик риштаси улаб турадиган уммат эди. Исломнинг илк асри мазкур кўринишлар мислсиз комил суратда рўёбга чиққан давр эди.\n3) Ислом жамияти ахлоқий жамиятдир. У диний буйруқ ва кўрсатмалардан куч оладиган ахлоқий қадриятлар пойдевори устига қурилган. Ахлоқ пойдевори нафақат икки жинс ўртасидаги алоқаларни қамраб олади, – аслида бу ҳам ушбу жамиятнинг энг кўзга кўринган белгиларидан ўзи, зеро у бузуқчилик, очиқ-сочиқлик ва аралашиб юришдан холи, ҳаёсизликка бошлайдиган ҳар қандай сўз, иш ва ишорадан йироқ, фаҳшдан мумкин қадар узоқ жамият, – балки бу пойдевор икки жинс ўртасидаги алоқалардан анча кенг бўлиб, сиёсий, иқтисодий, ижтимоий майдонлар қаторида фикрлаш ва фикрни ифодалаш майдонини ҳам қамраб олади. Ислом жамиятида ҳукм юритиш исломий ахлоқ устига қурилади, иқтисодий алоқалар, олди-сотди ва молиявий муносабатлар исломий ахлоқ устига қурилади, одамларнинг жамиятдаги ўзаро муносабатлари ростгўйлик, омонатдорлик, ихлос, ўзаро ҳамкорлик, меҳр-муҳаббатга қурилади, камситиш, масхаралаш, чақимчилик, туҳмат ва номусларни поймол қилишга қурилмайди.\n4) Бу жамият майда ва тубан ишларга вақтини сарф этмайдиган, балки олий ишлар билан машғул бўлувчи жиддий жамиятдир. Жиддий дегани, табиийки, доим қовоғи солиқ ва хўмрайиб турувчи деган маънода эмас, балки одамларда ҳимматни уйғотадиган, фаолиятга, меҳнат ва ҳаракатга ундайдиган руҳ маъносидадир. Бу жамиятда одамларнинг қайғулари ва ғам-ташвишлари ҳам олий мақсадлар учун бўлиб, қорин ва нафс қайғусига чекланиб қолмайди.\n5) Ислом жамияти барча жабҳаларда амалга сафарбар этилувчи жамиятдир. Ундаги сафарбарлик руҳи нафақат Аллоҳ йўлидаги жиҳодда кўринади, – гарчи Аллоҳ йўлидаги жиҳоднинг ўзи ҳам бу жамият ҳаётининг катта қисмини қамраб олган бўлса ҳам, – балки у барча жабҳада сафарбар, ҳар бир киши ўзидан талаб этилган ҳар қандай ишни амалга оширишга доим тайёр, шу боис жамият аъзоларининг қўшимча тарғибот-ташвиқотларга эҳтиёжи йўқ, ўз ақидаси турткисидан келиб чиқиб, фаолият кўрсатишга бўлган ички ундови таъсирида доим жанговар тайёргарлик устидадир.\n6) Ислом жамияти ибодатли жамиятдир, нафақат фарз ва нафл ибодатларда, балки барча хатти-ҳаракатларида ибодат руҳи ярқ этиб кўзга ташланиб туради. Бу жамият тушунчасига кўра, ҳар қандай иш-амал ибодат бўлиб, уни ибодат руҳи билан амалга оширади. Адолат билан ҳукм юритувчи ҳоким ўз қўли остидаги халқларни ибодат руҳи билан бошқаради, муаллим ўқувчиларини ибодат руҳи билан тарбиялайди, савдо-сотиқ ишларида Аллоҳнинг назоратини ҳис қилиб иш қилаётган савдогар бу ишини ибодат руҳи билан бажаради, эр қарамоғидаги оиласини ибодат руҳида парвариш қилади, хотин уй ишларини ибодат руҳи билан адо этади. Бир сўз билан айтганда жамиятнинг ҳар бир аъзоси Расулуллоҳ саллаллоҳу алайҳи ва салламнинг: “Ҳар бирингиз раҳбарсиз ва ҳар бирингиз ўз қўл остингиздагилардан масъулсиз” деган сўзларини сидқидилдан амалга оширади.\nРошид халифаликнинг илк асри бўлмиш Абу Бакр Сиддиқ бошқаруви даврида жамиятнинг асосий белгилари қисқача шундай кўринишда эди. Бу хусусиятлар уни энг мукаммал ва олий бир жамиятга айлантирган эди. Мазкур хусусиятларга эга бўлган уммат билан Ислом жуда қисқа давр ичида ер юзига ёйилди. Дунё тарихида мисли кўрилмаган фатҳ ҳаракатлари амалга ошди. Эллик йилга бормай Ислом ғарбда Атлантика океанидан шарқда Ҳиндистонгача етиб борди. Фатҳ этилган диёрлар аҳолиси асосан ҳеч қандай зўрлик ва босимларсиз, ихтиёрий равишда Исломни қабул этдилар. Бу ҳам ислом жамиятининг ўзига хос ва фахрланса арзигулик белгиларидан биридир. Одамлар Исломнинг шундай гўзал суратдаги татбиқини ҳаётда кўргач, уни яхши кўриб қолдилар ва унинг тобелари сафида бўлишни ихтиёр этдилар.\n Муҳаммад Қутб, «Кайфа нактубу ат-тарих ал-исломий», 100-103-бетлар.\nAvvalgi maqolaСавол-жавоблар (16.10.2019)\nKeyingi maqola Эй иймон келтирганлар (11): Тақво қилиш ва судхўрлик сарқитларини тарк қилишга буйруқ


Кейинги бир йилда Ўзбекистон давлат ҳокимияти ва бошқаруви тизимида кенг кўламли ижобий ўзгаришлар рўй берди, бунда асосий эътибор фуқароларнинг ҳуқуқларини ҳимоя қилиш ва аҳоли манфаатларини амалда таъминлашга қаратилди.\n«Инсон манфаатлари — ҳамма нарсадан устун», «Халқ давлат идораларига эмас, давлат идоралари халқимизга хизмат қилиши керак», деган эзгу ғоялар Ўзбекистон тараққиётининг янги босқичида кўзда тутилган ислоҳотларни ҳаётга татбиқ этишнинг асосини ташкил қилди.\nШу муносабат билан Ҳаракатлар стратегиясини «Фаол тадбиркорлик, инновацион ғоялар ва технологияларни қўллаб-қувватлаш йили»да амалга оширишга оид Давлат дастури (кейинги ўринларда Давлат дастури деб юритилади) лойиҳаси ишлаб чиқилди ҳамда 10-20 январь кунлари аҳоли ўртасида кенг ва атрофлича муҳокама қилинди.\nДавлат дастури лойиҳасини муҳокама қилиш давомида фуқаролардан 4,4 мингта таклиф ва шарҳ келиб тушди, улардан Давлат дастурини такомиллаштиришда фойдаланилди.\nФуқаролардан келиб тушган таклифларнинг аксариятида кўрсатилган долзарб муаммоларни ҳал қилишга оид алоҳида ҳуқуқий нормалар бевосита Фармоннинг ўзида кўрсатилган бўлиб, уларнинг ижросини дарҳол таъминлаш шарт экани белгиланди.\nФармон билан тадбиркорлик субъектларининг молиявий-хўжалик фаолиятини текшириш бўйича икки йил муддатга мораторий эълон қилинди. Эндиликда, Фармон эълон қилинган кундан бошлаб тадбиркорлик субъектлари назорат қилувчи органларнинг текширувларига вақт ва ресурс сарфламасдан ўз фаолиятини хотиржам амалга оширишлари мумкин.\nЯна бир муҳим янгилик — вақтинча ёки доимий пропискаси бўлмаган ёхуд турар жойи бўйича ҳисобда турмаган фуқароларни ишга олишга оид тақиқ бекор қилинади. Ушбу норма фуқароларга мамлакатимизнинг исталган ҳудудида, айниқса, Тошкент шаҳри ва Тошкент вилоятида ишга жойлашишда ҳеч қандай чекловларсиз ўз салоҳиятини рўёбга чиқариш имконини беради. Истиқболли кадрлар қаерда доимий ёки вақтинча прописка қилингани, турар жойи бўйича ҳисобда турганидан қатъи назар, пойтахт минтақасида меҳнат қила оладилар.\nБундан пировард мақсад — ҳокимлар ҳудудларнинг ижтимоий-иқтисодий тараққиётини юксалтириш ва аҳоли фаровонлигини оширишни амалда таъминлаш имконини берадиган реал ваколатларга эга бўлишига эришиш.\nФуқароларнинг давлатни бошқаришда иштирок этишга бўлган ҳуқуқини рўёбга чиқаришнинг янги механизми сифатида электрон жамоавий мурожаат қилиш — петиция йўллаш тизими жорий қилинади. Ушбу тизим фуқароларга давлат ҳокимиятининг вакиллик органларига аниқ саволлар қўйиш имконини беради, ушбу органлар эса фуқароларнинг маълум сони томонидан маъқулланган мурожаатлар юзасидан чора кўриши шарт бўлади.\nАҳолининг муносиб ҳаёт кечириши учун зарур бўлган даромадларни аниқлаш бўйича «истеъмол саватчаси»га оид муносабатларни ҳуқуқий тартибга солиш назарда тутилган. Ҳудудлар кесимида «истеъмол саватчаси»ни ҳисобга олган ҳолда иш ҳақи, пенсия ва бошқа ижтимоий тўловлар миқдорини белгилаш тизимига босқичма-босқич ўтиш мўлжалланмоқда.\nДавлат дастурининг бешинчи йўналиши — хавфсизлик, миллатлараро тотувлик ва диний бағрикенгликни таъминлаш, вазмин, ўзаро манфаатли ва амалий ташқи сиёсат юритиш.


Меҳр масканидаги болалар – Сурхон тонги\nБош саҳифа / Жамият / Меҳр масканидаги болалар\nМеҳр масканидаги болалар\nОктябр 24, 2017\tЖамият Изоҳ қолдириш 699 Кўрилди\nЭртанги кун ворислари деб эътироф этилаётган ёшларимизнинг келажагини ўйлаб, мамлакатимизда “Вояга етмаганлар ўртасида назоратсизлик ва ҳуқуқбузарликлар профилактикаси тўғрисида”ги Ўзбекистон Республикаси қонуни қабул қилинди.\nВилоят ИИБ ҲООБ вояга етмаганларга ижтимоий-ҳуқуқий ёрдам кўрсатиш маркази ходимлари ҳам кенг жамоатчилик вакиллари, “Маҳалла” хайрия жамоат фонди билан ҳамкорликда ёшлар ўртасида жиноят ва ҳуқуқбузарликларнинг олдини олиш мақсадида қатор профилактик тадбирлар олиб бормоқда.\n— Оила-турмуш муаммолари исканжасига ёки турли салбий иллатлар таъсирига тушиб, қаровсиз қолган болалар ички ишлар идора ходимлари томонидан аниқланиб, ушбу марказга олиб келинади, — дейди марказ бошлиғи, майор Ҳусниддин Умбаров. — Ёрдамга муҳтож саналган ўғил-қизларга меҳр-мурувват кўрсатувчи ушбу маскан 24 ўринга мўлжалланган. Бу ерда болаларнинг даволаниши, спорт билан шуғулланиши ва дам олиши учун барча шароит яратилган. Жорий йилнинг ўтган даврида ота-оналар томонидан қаровсиз қолдирилган 116 нафар бола олиб келинди. Шулардан 23 нафари мамлакатимизнинг турли ҳудудларида фаолият юритаётган ихтисослаштирилган махсус ўқув-тарбия муассасаларига топширилди. Тарбияланаётганларнинг 91 нафари эса ота-оналари ва уларнинг ўрнини босувчи шахсларга топширилди.\nВолодянинг онаси жорий йилнинг июнь ойида оғир касалликдан вафот этган. Отаси эса уни бир танишига топшириб, хорижга ишлаш учун кетган. Унинг турмуш тарзини ўрганиб чиққан ички ишлар ходимлари марказга олиб келишган.\nБундай мисоллардан кўриниб турибдики, ота-оналар фарзанд тарбиясидек ниҳоятда нозик масалага масъулиятсизларча ёндашаётгани оқибатида уларнинг турмуш тарзи ўзгариб, кўча-кўйда қаровсиз қолишга сабаб бўлаётир. Ушбу меҳр масканида ўз хизмат вазифаларини сидқидилдан адо этаётган сержантлар Сарвиноз Сафарова, Аброр Бобоқулов, кичик сержант Ўрол Қулмуродовлар ўсмирларнинг турмуш тарзини қатъий назорат қилиб, зарурий маслаҳат ва амалий ёрдамлар беришмоқда.\nОлдинги Ёлғонлардан огоҳ бўлинг!\nКейинги Дадам — менинг қаҳрамоним!


3 Август 16:17\nNUR-SULTAN. Kazinform – ҚР Таълим ва фан вазири Асхат Аймағамбетов янги ўқув йилида болалар мактабга қандай кийим кийиши мумкинлигини маълум қилди, деб хабар беради Kazinform.\n«Янги ўқув йили арафасида мактаб формаси масаласи долзарб бўлиб қолади. Пандемиядан олдин мактаб формасини кийиш мажбурий эди. Лекин ўтган йили барча шароитларни ҳисобга олган ҳолда, биз ўқувчиларнинг мактабга нафақат мактаб формасида, балки классик услубда келишига рухсат беришга қарор қилдик.\nМактаб формаси келгуси ўқув йили учун мажбурий бўладими? Мен ота-она сифатида, Таълим ва фан вазири сифатида мактаб формасини кийишни қўллаб-қувватлайман.\nШу билан бирга, ўқитувчиларнинг айтишича, мактаб формаси болаларни бир хил тартибда тарбиялашга ҳисса қўшади, шу мактабда ўқиётган болалар билан бирдамликни ҳис қилиш имконини беради ва энг муҳими, ўқувчилар ўртасидаги ижтимоий тафовутларни камайтиришга ёрдам беради.\nОта-оналар, ўқитувчилар, мактаб маъмурлари, таълим бўлими бошлиқларининг фикрларини эшитиб, уларнинг аксарияти мактаб формасини қўллаб-қувватлайди, деган хулосага келдим.\nБироқ, мактаб формаси тарафдорлари ва мухолифларининг фикрларини таҳлил қилиб, барча шароитларни ҳисобга олган ҳолда, биз ўқувчиларнинг мактабга нафақат мактаб формасида, балки классик услубда келишига рухсат беришга қарор қилдик», - деб ёзди вазир ўз Facebookдаги саҳифасида.\nУнинг сўзларига кўра, бу қарор фақат кейинги ўқув йили учун қабул қилинган.\n«Биламан, мактаб формасини ишлаб чиқарувчилар бошқача фикрда. Биламан, баъзи ота-оналар ва мактаб формасини ишлаб чиқарувчилар бу борада турлича фикрда. Келинг, бу қарорни қабул қилишимизга нима ёрдам берганини тушунтириб берай.\nБиринчидан, биз эпидемиологик вазиятни ҳисобга олдик. Ҳозирда республиканинг кўплаб вилоятларида карантин чоралари кучайтирилган. Дўконлар баъзи шаҳарларда фақат иш кунлари ишлайди. Биламизки, агар ота-оналар ўз фарзандлари учун мактаб формасини сотиб олиш учун савдо марказлари ва дўконларга кўп борадиган бўлсалар, узоқ навбатлар ва Covid-19 инфекцияси юқтириш хавфи бўлиши мумкин.\nИккинчидан, айрим оилаларда вақтинчалик иқтисодий қийинчиликлар туфайли мактаб формасини сотиб олиш оила бюджетига қўшимча юк бўлиши мумкин. Шунинг учун, агар ота-оналар ҳар хил сабабларга кўра фарзандига мактаб формасини ололмаса, келаси ўқув йилигача мактабга вақтинча классик услубда бориши мумкин.\nХулоса қилиб айтганда, мен мактаб формаси ҳақида қандай қарор қабул қилинмасин, бу борадаги фикрлар бошқача бўлишини тушунаман. Маълумки, мактаб формасининг тарафдорлари ҳам, мухолифлари ҳам ўз фикрларини айтишади. Бироқ, бу борада биз учун вазиятни холис баҳолаш ва юзага келиши мумкин бўлган хавфларни кўриб чиқиш муҳим эди», - дея хулоса қилди ҚР Таълим ва фан вазири.


19:30 / 06.01.2020 2611 pdf Ўқиш режими + -\nРасулуллоҳ соллаллоҳу алайҳи васаллам «Ҳеч бир бандага: «Мен Юнус ибн Маттодан яхшиман», дейиш тўғри келмайди», деганлар. Яъни Юнус алайҳиссаломдан мазкур иш воқе бўлса ҳам, у киши авом мусулмонлар қаторига тушиб қолмайдилар. Агар улар авлиё, атқиё ва солиҳлар бўлса ҳам. Чунки набий бўлмаган одам набийдан афзал бўлиш у ёқда турсин, набий мартабасига ҳам ҳеч қачон ета олмайди.\nВа Роббул оламиннинг ҳабибидирлар.\nЯъни, Аллоҳ таоло Муҳаммад соллаллоҳу алайҳи васалламни Ўзига ҳабиб қилиб олган. Муҳаммад соллаллоҳу алайҳи васаллам ҳам Аллоҳга муҳаббат қилган.\nДалиллар: Расулуллоҳ соллаллоҳу алайҳи васалламдан ривоят қилинган қуйидаги икки ҳадис:\n1. «Аллоҳ худди Иброҳимни халил этиб олганидек, мени ҳам халили этиб олди» (Муслим ва Абу Авона ривоят қилишган).\n2. «Агар ер аҳлидан ўзимга халил олганимда, албатта, Абу Бакрни халил этиб олардим. Лекин сизнинг соҳибингиз Роҳманнинг халилидир» (Муслим ва Термизий ривоят қилишган).\nУшбу икки ҳадисдан «Халиллик Иброҳимга, ҳабиблик Муҳаммадга, Иброҳим Аллоҳнинг халилидир, Муҳаммад Аллоҳнинг ҳабибидир», деганларнинг гапи ботил экани зоҳир бўлади. Балки икковлари ҳам Аллоҳнинг халилларидир. Халиллик бирларига Қуръон йўли билан, бошқаларига суннат йўли билан собит бўлгандир.\nУ зотдан кейинги ҳар бир набийлик даъвоси залолат ва ҳавойи нафсга эргашишдир.\nЯъни, Муҳаммад соллаллоҳу алайҳи васалламдан кейин ким набийликни даъво қилса, бу даъво залолатдан ва ҳавойи нафсга эргашишдан бошқа нарса эмас. У зотдан кейин набийлик йўқлиги собит бўлганидан кейин, ким набийликни даъво қилса, ёлғончи экани ўз-ўзидан маълум. Чунки Аллоҳ таоло у зотнинг охирги Набий эканликлари ҳақида хабар берганидан кейин, биров келиб, набийликни даъво қилиши ва бу даъвосида ёлғончилиги аломати зоҳир бўлмаслиги амримаҳолдир.\n«Ва лекин Аллоҳнинг Расули ва набийларнинг сўнггисидир» ояти ва юқорида келтирилган ҳадислардир (Аҳзоб сураси, 40-оят). Бу у зот соллаллоҳу алайҳи васалламнинг охирги Набий эканларининг самарасидир.\nУ зот жинларнинг ҳаммасига ва инсларнинг ҳаммасига ҳаққу ҳидоят, нуру зиё билан юборилгандирлар.\nЯъни, Аллоҳ таоло Муҳаммад соллаллоҳу алайҳи васалламни жамики инсонларга ва жинларга Аллоҳнинг оятларини тиловат қилиб бериш, Қуръонни ўргатиш, ҳикматни ўргатиш, турли ақийдавий, ахлоқий ва амалий ифлосликлардан поклаш учун юборди. Бас, у зот ҳидоят ва ҳақ дин ила ушбу ҳақ динни бошқа динлардан устун қилиш учун келдилар.\nУ зотнинг жинларга Набий эканликлари ҳақида қуйидаги икки оят келтирилади. Биринчи оятда жинларнинг тилидан:\n«Эй қавмимиз, Аллоҳнинг даъватчисига ижобат қилинг», дейилган (Аҳқоф сураси, 31-оят).\n«Бас, улар: «Биз ажойиб Қуръонни эшитдик, у тўғриликка бошлайди. Бас, унга иймон келтирдик», дейилган (Жин сураси, 1-2-оятлар).\nУ зотдан олдин ҳам жинларга набий келганми? Ҳа, келган, бунга қуйидаги оятлар далилдир:\n«Эй жин ва инс жамоалари, сизларга ўзингиздан бўлган Расуллар келмаган эдими?» (Анъом сураси, 130-оят);\n«Албатта, Биз Мусодан кейин нозил қилинган китобни эшитдик» (Аҳқоф сураси, 30-оят).\nЖинлар тилидан айтилган бу гапдан билиниб турибдики, Мусо алайҳиссалом жинларга ҳам юборилган эдилар.\nМуҳаммад алайҳиссаломнинг инсонларнинг ҳаммасига Набий этиб юборилганликларининг далиллари қуйидагилар:\n«Биз сени фақат одамларнинг барчасига башорат берувчи ва огоҳлантирувчи қилиб юбордик» (Сабаъ сураси, 28-оят);\n«Эй одамлар, албатта, мен сизларнинг ҳаммангизга Аллоҳнинг Расулиман» (Аъроф сураси, 158-оят);\n«Ва менга ушбу Қуръон, у билан сизларни ва у етган кимсаларни огоҳлантириш учун ваҳий қилинди» (Анъом сураси, 19-оят);\n«Биз сени одамларга Расул этиб юбордик. Шоҳидликка Аллоҳ кифоя қилур» (Нисо сураси, 79-оят);\n«Одамларга ўзларидан бўлган бир кишига «Одамларни огоҳлантир», деб ваҳий қилишимиз ажабланарли бўлдими?!» (Юнус сураси, 2-оят);\n«Оламларга огоҳлантирувчи бўлсин учун бандасига Фурқонни нозил қилган Зот баракотли бўлди» (Фурқон сураси, 1-оят).\nШунингдек, бу маъно Расулуллоҳ соллаллоҳу алайҳи васалламнинг ҳадисларида ҳам келган. Мисол учун, у зот соллаллоҳу алайҳи васалламга беш нарса хос қилиб берилгани тўғрисидаги ҳадисда:\n«Ва одамларнинг ҳаммасига юборилдим», деганлар (Бухорий ва Муслим ривоят қилишган).\nИмом Муслим ривоят қилган бошқа бир ҳадисда Расулуллоҳ соллаллоҳу алайҳи васаллам:\n«Ушбу умматдан хоҳ яҳудий бўлсин, хоҳ насроний бўлсин, мен ҳақимда эшитса-ю, сўнгра менга иймон келтирмаса, албатта дўзахга киради», деганлар.\nУ зот соллаллоҳу алайҳи васалламнинг ҳаққу ҳидоят, нуру зиё билан келганликларига далил қуйидаги оятлардир:\n«У Зот Ўз Расулини ҳидоят ва ҳақ дин билан юборгандир» (Фатҳ сураси, 28-оят);\n«Аллоҳга, Унинг Расулига ва Биз нозил қилган нурга иймон келтиринг» (Тағобун сураси, 8-оят);\n«Батаҳқиқ, сизга Аллоҳдан нур ва очиқ-ойдин китоб келди» (Моида сураси, 15-оят);\n«Аллоҳга Унинг изни ила даъват қилувчи ва нур таратувчи чироқ (қилиб юбордик)» (Аҳзоб сураси, 46-оят).\nМуфтий Усмонхон Алимовга «Эл-юрт ҳурмати» ордени топширилди\n10:00 / 07.01.2020 887\n08:10 / 07.01.2020 1878\n54-дарс. Аҳли сунна мавқифи (Сунний ақийдалар) (тўртинчи мақола)\nҲеч бир ақлли инсон .Мен бу ёки у ишни Аллоҳ таоло мажбур қилгани учун қилганман, ўз қилмишимга жавобгар эмасман,, дея олмайди.Аллоҳ таоло бандага Ўз иродаси давоми...\n965 18:00 / 30.08.2021\n51-дарс. Аҳли сунна мавқифи (Сунний ақийдалар) (биринчи мақола)\nБу масалани мўътадил равишда ечган мазҳаб Аҳли сунна ва жамоа мазҳабидир. Аммо Аҳли сунна ва жамоанинг икки бош йўналиши ndash ашъарийлар ва мотуридийлар орасида давоми...\n1393 17:00 / 09.08.2021\nШайх Муҳаммад ибн Aлий ибн Муҳаммад Боитийя .Ғоятулмуно Сафийнатуннажаҳ, китобида шундай дейди.Aҳли сунна ва жамоа мазҳаби эътиқоддаги Ашъарий ва Мотуридий давоми...\n1434 13:30 / 23.08.2021\nАллоҳнинг каломи Қуръонни қабул қилиб олиб, кишиларга етказиш ва уни татбиқ қилиш Муҳаммад алайҳиссаломнинг бош мўъжизаларидир.Шунинг учун ҳам Расулуллоҳ давоми...\n2720 15:23 / 03.08.2020


Иқрор. Билл Пронзини\nHome icon Бош саҳифа»Жаҳон адабиёти»Иқрор. Билл Пронзини\nПолитсияда ўтган йигирма йиллик фаолиятим давомида турли хил қотиллик қуролларини кўрганман. Уларни санаб саноғига етиш қийин. Аммо Филип Эшерни ўлдиришган қуролдан ортиқроқ даҳшатли буюмни ҳали кўрмагандим.\nМен сигарет чекканча учта девори шифтгача жавонлар билан қопланган кенг хонани кўздан кечирдим. Иккита жавон чарм муқовалари ўнгиб кетган жилд-жилд китобларга тўла бўлиб, унчалик қизиқиш уйғотмасди. Учинчи жавон эса Мексика ва Марказий Америка халқлари санъатига бағишланганди: идишлар, сопол ва ёғоч ҳайкалчалар, қуроллар... Жавон ёнида катта ёзув столи жойлашган бўлиб, Эшерга тегишли турли хил маълумотномалар бетартиб ётар, рўпарада яна битта стол бўлиб, унинг устида ёзув машинкаси ва диктофондан бошқа ҳеч нарса йўқ эди. Агар вазият бошқача бўлганида мен хонадаги қадимий буюмларни астойдил томоша қилган бўлардим, аммо айни пайтда менда бундай фикр йўқ эди. Ҳар қалай боши мажақланган жасад ва қонга беланган бош чаноғи-мудҳиш манзара.\nБиз хонадан Марказий Америка халқлари музейининг бўлимини эслатадиган меҳмонхонага чиқдик. Эшик олдида бир политсиячи тиббиёт эксперти ва шерифни кутиб турар, яна бир политсиячи эса хона бурчагидаги диван ёнида у ёқдан бу ёққа бориб-келарди. Диванда эса тиззаларини қучганча Дуглас Фелконер-кулранг шим ва тўқ кўк рангли кўйлак кийган озғин, қирқ ёшлардаги киши ўтирарди. У тўғрига қараганча шишалари қалин кўзойнаги остидаги кўзларини пирпиратар ва кўриниши беозор эди. Аммо ярим соат олдин айнан у политсияга қўнғироқ қилиб, Филип Эшерни ўлдирганини айтганди. Унинг гапига шубҳа қилишга ҳожат йўқ эди, чунки ўнг кафти ва кўйлаги енгида қон доғлари қотиб қолганди.\n-Ҳаммасини айтиб бўлдим.-У хотиржам эди.-Ешерни мен ўлдирдим. Аввалига бу ишни ўғри содир қилгандек қилмоқчи бўлдим, лекин бундан ҳеч нарса чиқмаслигини тушундим. Вақтим етарли эди, аммо ёлғон гапиришга ўрганмаганман. Бундан ташқари... менга барибир бўлиб қолди. Детектив, мен чарчадим.\n-Нимага уни бош чаноғи билан ўлдирдингиз? Айтганча, буни қаердан олдингиз?\n-Ешернинг столи ортидаги жавондан. Уни урган пайтимда Эшер столда ўтирганди.\n-Иқрор. Ҳа... Эшернинг иқрорларидан бири.\n-Унинг хотини ва хотинининг жазмани ўлган... Эшернинг Понтрейн кўли ёнидаги ёзги вилласида.\n-Хўш-хўш... Бу қандай юз берган?\n-Улар газдан заҳарланишган. Бу воқеа сентябрда бўлган. Ўша куни эрталаб Эшер кутилмаганда виллага бормоқчи бўлди, ўша пайтда ёзишни бошлаган китобини ҳеч ёзолмаётгани учун дам олиб келмоқчи экан. У эрталаб саккизда кетди, мен эса қиладиган ишларим борлиги учун бир соат кейин кетдим. Борсам, Эшер иккита мурданинг тепасида турган экан. Улар-қўшни штатда бўлиши керак бўлган Милдред ва нотаниш эркак-ётоқхонада ярим-яланғоч ҳолда ётишарди. Эшер уларни ўлик ҳолда топганини айтди. Унинг айтишича, хона газ ҳидига тўлиб кетган экан, шунинг учун хонани шамоллатибди. Газли иситгич носозлиги сабабли бу фожиа юз берган.\n-Ҳа, мен карахт бўлиб қолгандим. Милдред эрига хиёнат қилади деб ҳеч қачон ўйламагандим. У ёш ва гўзал эди, аммо жудаям камтар...\n-Ешер-чи? У ўзини қандай тутди?\n-Жуда босиқ. Аммо политсияга қўнғироқ қилиш кераклигини айтганимда, у мени эшитишни ҳам истамади. Газетада бу воқеа ҳақида хабар босиладиган бўлса унинг обрўси ва илмий фаолиятига путур етаркан. Шунда мен у ҳолда нима қилишимиз кераклигини сўрадим. У хотиржамлик билан жасадларни кўл яқинига кўмишимизни айтди. Кейин Милдреднинг кетиб қолгани ҳақида бирор нарса ўйлаб топадиган бўлди.\n-Бошқа нима қилишим мумкин эди?-елкасини қисди Фелконер.-Мен қатъий феълли эмасман, бунинг устига ўша пайтда Эшернинг гапларига ишонгандим. Ҳа, унга ёрдам беришга рози бўлдим. Биз жасадларни кўл бўйига олиб бордик ва чуқур кавлаб кўмдик.\n-Ешер айтган «ҳаракат»… Сизни ўлдиришини билдирувчи таҳдидми?\n-У уларни ётоқхонада қўлга туширган ва ғазаби қўзиб кетган. Филип Эшер уларни ҳушидан кетгунча дўппослаган. Агар яхши эътибор бериб қараганимда уларнинг кўкарган жойларини кўрган бўлардим, аммо у пайтда... Кейин эса уларни бўғиб ўлдирган, аммо мен келгунимча мурдаларни яширишга улгурмаган ва носоз газли иситгич ҳақидаги гапни ўйлаб топган. Агар ўшанда унга ишонмаганимда ва ёрдам беришга рози бўлмаганимда, у мени ҳам ўлдирмоқчи бўлганлигини ўзи тан олди.\n-Унчаликмас,-деди Фелконер.-Тўғри, унинг иқрори мени гангитиб қўйди, чунки бу ишда мен ҳам иштирок этганман. Шундан кейин ундан нафратланиб кетдим. Умуман олганда, мен қўрқоқман, агар унинг иккинчи, асосий иқрори бўлмаганида бу воқеа юз бермаган бўлармиди. Аммо...


Тошкентда савдо мажмуасини фирибгарлик йўли билан эгаллаб олган шахс аниқланди\n14:01 / 25.05.2017\nСамир Абдухалилов (исм-фамилиялар ўзгартирилган) муқаддам содир этган қилмишидан хулоса чиқариш ўрнига яна жиноятга қўл урди, деб ёзади “Ҳуқуқ” газетаси.\nУ мўмай пул ишлаб олиш илинжида таниши Муҳсин Олимовни ҳол-жонига қўймасдан, 2013 йилнинг январь ойларида унинг куёви Ойбек Рустамовга тегишли бўлган “Савдо ва хизмат кўрсатиш мажмуаси”ни олиб, уни ишлатишни маслаҳат беради. Жиноий режасини амалга ошириш учун эса яна бир “маҳорати”ни ишга солади. Яъни у Муҳсинга банкдан кредит олиб беришни ваъда қилади. Самир ана шу баҳонада мажмуанинг ҳужжатларини қўлга киритади ва таниши Муҳсинга турли ҳийлалар ишлатиб, ушбу жойни номига расмийлаштириб олади. Мажмуанинг эгасига эса бино учун 485 минг АҚШ доллари беришни ваъда қилади. Фирибгарлик йўли билан бинони эгаллаб олган бу кимса, кредит ҳам олмайди, келишилган пулни ҳам тўламай юраверади. Афсусланарлиси, орадан бир қанча вақт ўтгач, С.Абдухалилов мазкур бинони фуқаролар Шокир Азизов ва Мухтор Исмоиловга сотади ва пулларни ўз эҳтиёжларига сарфлаб юборади.\nФирибгарнинг ёлғонларига чув тушганини англаган Муҳсин Олимов мазкур ҳолат юзасидан ҳуқуқни муҳофаза қилувчи органга мурожаат қилди. Ушбу ҳолат юзасидан жиноят ишлари бўйича Яккасарой туман судида ҳукм ўқилди. Унга кўра, Самир Абдухалиловга 10 йил муддатга озодликдан маҳрум қилиш жазоси тайинланди.\nТошкентда фуқарони ярим миллион долларга чув тушириб кетишди\nУчқудуқда шамол генератори ишга тушди


Мажбурий ижро бюроси Тошлоқ туман бўлими томонидан 2019 йил 25 февраль куни “Тоғлиқ” қишлоғи ҳудудида жойлашган кўп сонли аҳоли хонадонлари табиий газ тармоғига ноқонуний уланиб олганликлари юзасидан қоида бузилиш далолатномалари расмийлаштириш жараёнида туман газ ходими Ў.Х. далолатнома расмийлаштирмаслик ва қонунбузар шахсларга нисбатан чора кўрмаслик эвазига бўлим ходими А.Т.га 2000 АҚШ доллари миқдорида пора таклиф қилиб, шу куннинг ўзида 500 АҚШ долларини, эртасига қолган 1500 АҚШ долларини олиб келиб беришини маълум қилади.\nШу куни билдирги асосида МИБ вилоят бошқармасининг ички хавфсизликни таъминлаш, туман прокуратураси ва бошқа тезкор ходимлар томонидан соат 2020да ўтказилган тезкор тадбирдаЎ.Х. МИБ ходими А.Т.га МИБ Тошлоқ туман бўлими биносида 300 АҚШ доллари ва 1,5 млн. сўм миқдордаги пулларни пора тариқасида бераётган вақтида ашёвий далиллар билан ушланган.\nДастлабки терговга қадар текширишда Ў.Х. 2018 йил декабрь ойида Тоғлиқ кўчасида яшовчи 54 нафар фуқароларнинг яшаш уйларини ҳеч қандай ҳужжатларсиз ноқонуний равишда газ тармоғига улаб берганлиги, бунинг эвазига ҳар бир хонадондан 100 минг сўмдан пул тўплаб, жами 5,0 млн. сўм пул йиғиб олганлиги, бироқ ҳеч қандай ҳужжатлар расмийлаштириб бермаганлиги аниқланган.\nЎ.Х. 26 февраль куни ёзган “пушаймонлик аризаси”да аҳолидан йиғилган 5,0 млн. сўм миқдоридаги пулларни ўзининг шахсий эҳтиёжлари учун ишлатиб юборганлиги, ҳозирда қилган ишидан чин кўнгилдан пушаймон ва айбига тўлиқ иқрорлигини, қонун доирасида енгиллик беришликни сўраган.\nМазкур ҳолат юзасидан 27.02.2019 йилда газ таъминоти корхонаси ходими Ў.Х.га нисбатан Ўзбекистон Республикаси ЖКнинг 168-моддаси 1-қисми, 211-моддаси 1-қисми билан жиноят иши қўзғатилиб, ҳозирда Тошлоқ туман прокуратураси томонидан дастлабки тергов ҳаракатлари олиб борилмоқда.\n« Марғилон – “Буюк ипак йўли”да мезбон\nАлимент ундириб берилди »


Сирдарёда террорчилик ташкилотларини тарғиб қилганликда гумонланаётган 20 киши қўлга олинди – Газета.uz\nСирдарёда террорчилик ташкилотларини тарғиб қилганликда гумонланаётган 20 киши қўлга олинди\nСирдарёда интернет орқали экстремистик ва террорчилик ташкилотлар таъсирига тушиб, радикал ғояларни тарғиб қилишда гумонланаётган 20 киши қўлга олинди. Уларга нисбатан жиноят иши қўзғатилди.\nLotinchada 17 июн 2021, 10:37 Жамият\nСирдарёда террорчилик ва экстремистик ташкилотларни тарғиб қилганликда гумонланаётган 20 киши қўлга олинди, дея хабар бермоқда вилоят ИИБ ахборот хизмати.\nМаълум қилинишича, 16 июнь куни интернет ижтимоий тармоқлари орқали экстремистик ва террорчилик ташкилотлар аъзоларининг таъсирига тушиб, радикал ғояларни тарғиб қилиш билан шуғулланиб келганликда гумонланаётган яширин гуруҳ қўлга олинган.\nУларнинг фаолиятига Сирдарё вилояти ИИБ ва ДХХ Сирдарё вилояти бошқармаси томонидан ҳамкорликда ўтказилган тезкор тадбирлар натижасида чек қўйилган.\nҚайд этилишича, гуруҳ аъзолари Интернетнинг Telegram мессенжерида виртуал канал ташкил қилиб, у орқали экстремистик ва террорчилик ташкилотларини тарғиб қилувчи аудио ва видеоматериалларни тарқатиб келганлар.\nМазкур жиноий гуруҳнинг Мирзаобод тумани ва Янгиер шаҳарларида яшовчи 20 нафар аъзоси қўлга олинган. Мазкур шахсларнинг яшаш манзилларидан экстремистик мазмундаги материаллар процессуал тартибда расмийлаштирилиб олинган.\nҲозирда Жиноят кодексининг тегишли моддалари билан қўзғатилган жиноят иши доирасида тергов ҳаракатлари олиб борилмоқда.\n«Газета.uz» 1 064\nСамарқандда террористик гуруҳлар сафига қўшилмоқчи бўлган 14 киши ушланди 11 июн 2021, 10:50


Ҳар қандай сиёсий партиянинг устави ва cайловолди Платформасида белгиланган мақсад ва вазифалари, ўз олдига қўйган режаларини амалга оширишда уларнинг қуйи бўғини - бошланғич партия ташкилотларининг алоҳида ўрни бор.\nМаълумки, бошланғич партия ташкилотлари аҳолининг турли қатламлари вакиллари билан бевосита иш олиб бориш ва уларга таъсир кўрсатиш юзасидан имкониятга эга бўлган партия қуйи тузилмасидир. Улар қонун ҳужжатлари доирасида аҳоли ўртасида тарғибот-ташвиқот ишларини олиб боради, ушбу йўналишда фуқароларнинг ўзини-ўзи бошқариш органлари, жамоат ташкилотлари ва бевосита фуқароларнинг ўзи билан ҳамкорликни амалга оширади. Шунингдек, партия сафига янги аъзоларни жалб этган ҳолда мунтазам учрашувлар ташкил этиб, юзага келган муаммоларни ўрганади ҳамда уларни ҳал этишда кўмаклашади. Албатта, бошланғич партия ташкилотига ҳар томонлама билимли, обрў-эътиборли, сиёсий етк ва ижтимоий фаол бўлган партия аъзоси раҳбар этиб сайланади.\nКармана туман тиббиёт бирлашмасида тузилган бошланғич партия ташкилоти раҳбари Хуршида Қўчқорова ҳам ана шундай фаол ва ташаббускор партия аъзоларимиздан биридир. 2014 йилдан буён Х.Қўчқорова тиббиёт бирлашмасида бош ҳамшира бўлиб фаолият кўрсатади.\n– Хуршида опа раҳбарлик қилиб келаётган БПТ тизимимиздаги энг кўзга кўринарли бошланғич партия ташкилотларидан биридир. Бундан икки йил олдин тиббиёт бирлашмасида 50 нафарга яқин аъзомиз бўлган бўлса, опа раҳбар этиб сайлангандан кейин, бугунги кунда уларнинг сони 700 нафардан ошиб кетди. Опа ташкилотда ўтказилаётган барча тадбирларга бош-қош, – дейди ЎзМТДП Кармана туман Кенгаши раиси Машраб Тошев.\nХ.Қўчқорованинг ташаббуси билан ЎзМТДП томонидан туман тиббиёт бирлашмасида 12 май – Халқаро ҳамширалар куни, 15 май – Халқаро оила куни, 2019 йилда Олий Мажлис Қонунчилик палаталари ва халқ депутатлари вилоят, туман ва шаҳар Кенгашлари депутатлигига бўлиб ўтадиган сайловларга бағишланган "Сайлов - демократия кўзгуси", тинчлик ва осойишталикни сақлаш, оилавий ажримларини, ёшлар ўртасида ҳуқуқбузарликларнинг олдини олиш ва жиноятчиликни бартараф этиш каби турли мавзуларта учрашувлар ташкил этимоқда.\nЖорий йилнинг ўтган олти ойи давомида ЎзМТДП Кармана туман Кенгашида 3 та янги БПТ тузилиб, уларнинг сони 56 тага етди.\nЎзМТДП Навоий 2019 йилда партия сафини кенгайтириш, фаол аъзолари сонини ошириш ва партия электоратини мустаҳкамлаш мақсадида бир қатор топшириқ ва иш режалар қабул қилинди. Шундан келиб чиққан ҳолда партия аъзолари сафини кенгайтириш мақсадида жойларда бир қатор ишлар амалга оширилди. Жумладан, ҳисобот даврида, жойларда ўтказилган тарғибот тадбирлари натижасида бошланғич партия ташкилотлари сони 548 тадан 566 тага етди. Бу борада ўсиш партиянинг асосан Кармана, Қизилтепа, Учқудуқ, Конимех ва Хатирчи туман Кенгашлари ҳиссасига тўғри келмоқда. Партия аъзолар сони эса ўтган шу даврига нисбатан 4695 нафарга ошиб, аъзолар умумий сони 21541 нафарга етди. Уларнинг 10682 нафарини ёки 49,5 фоизини аёллар ташкил этади.\n– Жорий йилда аъзолар сонини ошириш чораларини кўрмоқдамиз, – дейди партия ташкилоти вилоят Кенгаши ижроия қўмитаси бош мутахассиси Зуҳриддин Рўзиев. – 2018 йил якунида НКМК тизимидаги корхоналар билан алоқалар ўрнатилди. Натижада “1 - Тоғ-кон металлургия заводи”, “Навоий машинасозлик заводи”, “Марказий қидирув экспедицияси”, “5-кон бошқармаси”, “Дўстлик” агрофирмаси, “Навоий азот” акционерлик жамияти, шунингдек, “Навоий иссиқлик электр станцияси” акционерлик жамиятларида БПТ тузилди. Шуни алоҳида таъкидлаш керакки, бугунги кунда мавжуд БПТларнинг 352 тасининг раислари хотин-қизлардан иборат.\nКелгусида партия ташкилотлари ушбу йўналишга алоҳида эътибор қаратган ҳолда бошланғич партия ташкилотлари фаолиятини янада жонлантириш мақсадида БПТ раислари учун ўқув-семинарлар ташкил этиш, намунали бошланғич партия ташкилотлари фаолиятини оммалаштириш, бошланғич партия ташкилотлари ўртасида танловлар ўтказиш, фаол бошланғич партия ташкилотларини қўллаб-қувватлаш ишларини амалга оширишлари лозим.


Бош саҳифаЯнгиликларДТМ 206.4 балл тўплаб ҳам ўқишга киролмаган абитуриент бўйича изоҳ берди\nИжтимоий тармоқларда бир абитуриентнинг жавоблар варақаси илова қилинган ҳолда, 206.4 балл билан ҳам талабаликка тавсия этилмаган деган мазмундаги хабарлар тарқалмоқда. ДТМ ушбу масала юзасидан изоҳ берди.\nМаълум бўлишича, абитуриент Давлат божхона қўмитасининг Божхона институтига топшириб, “Божхона иши” таълим йўналишига талабаликка тавсия этилган. Шунинг учун ушбу абитуриент давлат олий таълим муассасалари учун танловда иштирок этмаган ва талабаликка тавсия этилмаган.\nҲозирда абитуриентларнинг шахсий кабинетларида акс этаётган маълумотлар давлат олий таълим муассасалари учун ўринли бўлиб, олий ҳарбий таълим муассасаларига талабаликка тавсия этилганлик бўйича маълумотлар кўрсатилмаган, чунки олий ҳарбий таълим муассасалари учун танловни Давлат тест маркази амалга оширмайди.\nДТМнинг таъкидлашича, 189 ёки ундан юқори балл тўплаган ҳолда талабаликка тавсия этилмаган ҳолатлар мавжуд эмас.\nЭслатиб ўтамиз, бундан аввал бир қатор ОТМларга максимал 189 баллик натижа кўрсатган абитуриентлар контракт асосида ўқишга қабул қилингани кўплаб муҳокамаларга сабаб бўлганди.


Зоир Мирзаев раҳбар сифатида ўзгариши, қалампир етиштириш лойиҳасидаги муваффақиятсизлик ва Ислом Каримов давридаги хатолар ҳақида.\nТошкент вилояти ҳокими Зоир Мирзаев 12-13 феврал кунлари Бўстонлиқ туманининг тоғли Пском қишлоғида бўлиб, аҳоли муаммоларини ўрганишга қаратилган мулоқотлар ўтказди.\nШунингдек, мулоқот давомида аҳоли учун турли кўнгилочар тадбирлар, спорт, интеллектуал ўйинлари ва баҳорий таомлар фестиваллари ташкил қилинди.\nТадбирга таклиф қилинган Kun.uz мухбири вилоят ҳокими билан унинг кўп йиллик раҳбарлик фаолияти бўйича интервью уюштирди.\n— Сиз кўп йиллардан буён турли раҳбарлик лавозимларида ишлаб келяпсиз. Бу йиллар давомида жамоатчилик Зоир Мирзаевни қаттиққўл раҳбар сифатида билган. Аммо Қашқадарё вилоятидаги фаолиятингиз давомида жамоатчиликка, ОАВга яқин, танқидларга очиқ ҳокимга айлангандексиз...\nХўш, қандай ўзгардингиз ва умуман, инсон қандай ўзгаради?\n— Ҳаммаси вақтнинг таъсири. Инсоннинг ўтказган ҳар бир куни – бу мактаб. Яшар экансиз, кимдандир ўрганасиз, хулоса қиласиз.\nАлбатта, иш юриши учун раҳбарга қаттиққўллик ҳам керак, лекин айрим ҳолларда рағбат, муомала иш беришига гувоҳ бўлдик.\nЎзи умуман, раҳбарлик қаттиққўлликсиз бўлмайди. Чунки бу кенг кўламли фаолият ва уни озгина бўш қўйсангиз, кейин жойига қайтариш вақт талаб қилади. Агар атрофда ҳамма жон куйдириб ишласа, раҳбарга енгил бўлади.\nУмуман, очиқлик сиёсати барчамизни ўзгартирди. Давр талаби биздан бу сиёсатга мослашишни талаб қилди.\nҲозир шунингдек, раҳбарларнинг халқ олдидаги масъулияти ҳам умуман ўзгарган.\n— Интервьюга тайёргарлик кўриш давомида сиз билан аввалроқ бирга ишлаган турли инсонлар билан ҳам гаплашдим. Улар сиз ҳақингизда «жуда қаттиққўл эди» деган таърифни беришди.\nХўш, Зоир Мирзаев чиндан ўзгардими ўзи? Умуман инсон сифатида.\n— Инсон характери ўзгармас. Фақат унинг айрим чизиқлари – темпераментлар ўзгариши мумкин. Мен ҳамма нарсамни ўзгартириб, бутунлай бошқа инсон бўлиб қололмайман. Лекин шароитга мослашиб, шунга қараб талабни қўйяпмиз. Олдинда турган вазифалардан қай бири бирламчи-ю, қайси бири иккиламчи эканини аниқлаб олиш ва шунга қараб ишлаш, бу замон талаби.\nШу маънода 22 йиллик тажриба босқичма-босқич бўлаётган ўзгаришларга мослашиб боришимизни талаб қилади. Шароит ўзгартиряпти, лекин бутунлай бошқа одам бўлиб қолиш мумкин эмас.\n— Сизни Самарқанддаги ҳокимлик фаолиятингиздан биламан. Эсимда, ўша пайтда мамлакат бош вазири Шавкат Мирзиёев ўтказган селекторларда ҳокимлар ичида фақат сиз унга «Шавкат ака» дея мурожаат қилардингиз.\nКейинчалик Мирзиёев президентликка келаркан, сизни ўз жамоасидан узоқлаштирмади. Турли лавозимлар берди. Айтинг-чи, ўрталарингиздаги бу яқинлик қандай бошланган ва у қандай кишиларни ёнида, жамоасида олиб юради?\n— Бу бир ёки икки кунда шаклланиб қолган ҳолат эмас. Мен шу пайтга келгунга қадар ҳурматли президентимизнинг кўп тарбиясини олганман.\nИккинчидан, Шавкат Мирзиёев инсонни эшита олади. Масалан, аввалги фаолиятимизда ҳам кўп йиғилишлар бўлган, лекин улар 1 соат 10 дақиқа ёки 1 соат 50 дақиқада тугар эди. Лекин ҳозирги йиғилишлар 5-6 соатлаб давом этади. Мамлакат президенти кеч соат 9гача селектор ўтказади. У кишининг бу йиғилишларни ўтказишдан мақсади нима? Мақсад – жойлардаги муаммоларни эшитиш. Президент ҳозир жойлардаги ҳисоботларни эмас муаммоларни эшитади.\nБиз ҳозир муаммоларимиз ҳақида президентга қўрқмасдан айта оламиз. Селекторларга ҳисобот эмас, муаммо билан тайёрланамиз.\nПрезидентда қўл остидагиларни яқин олиб, унинг фикрини эшитиб ишлатиш қобилияти жуда кучли. Мирзиёев ҳар қандай инсоннинг кўзига қараб, у нимага лойиқ ёки лойиқ эмас, деган масалани қўяди.\nЛекин у кишининг арқонни узун ташлаб қўяман, деган гапи ҳам бор. Мана шундан қўрқиш керак. Чунки ҳар қандай киши бирор лавозимга қўйилар экан, ўтган вақт давомида нима қилдим деган саволни ўзига бериши керак.\nШавкат Мирзиёев мана шундай инсонларни ёнига тўплашни яхши кўради.\nШунингдек, ёш кадрларга ишонч билдириляпти. Бу жуда тўғри йўл, чунки бутун дунёда шундай бўляпти. Сабаби ёшларда шижоат кўп.\nТасаввур қилинг, ўтган беш йилликда мамлакат раҳбари бошчилигида қандай катта ўзгаришлар бўлди. Буларнинг ҳеч бири ўз-ўзидан бўлаётгани йўқ. Содда қилиб айтсак, президент ҳаммасини қўлда бошқарди. Қўл бошқаруви бўлди. «Обод маҳалла», «Обод қишлоқ», Халқ қабулхоналари ҳам ўз-ўзидан пайдо бўлиб қолмади.\nАввал шунингдек, ҳокимларда молиявий мустақиллик ҳам йўқ эди. Ҳозир эса ҳатто туман ҳокимларининг қўлида энг камида 4,5 млрд, бўлмаса, 8 млрд пули бор. Илгари бунча пул вилоятнинг ўзида бўлмасди.\nЛекин пулни сарфлаш ҳам санъат, буни энди эплаш керак. Тўғри ҳисоблаш керак. Коррупция бўлмасин.\n— Сиз меҳнат фаолиятингиз давомида 2-2,5 йил бош вазир ўринбосари сифатида ҳам ишладингиз. Мана шу фаолиятингиз давомида муваффақиятсизликка учраган қалампир етиштириш ташаббуси ҳам бор. Хўш, бу ташаббусга ва унинг муваффақиятсиз тугашига сабаб нима бўлди?\n— Биринчидан, агар бу лойиҳа сидқидилдан қилинганда, албатта самара берадиган лойиҳа эди. Бунинг учун Индонезиядан тўрт нафар мутахассис чақиргандик. Кўчатларнинг сарасини олиб келдик. Аммо хатомиз шунда бўлдики, биз бу кўчатларни биринчи йилданоқ жуда катта майдонларга ва яна унинг агротехникасини яхши билмаган кишиларга бердик. Улар ўқитилмади. Яъни уни номутахассисларга топшириб қўйдик. Бу эса кейинчалик ўз сўзини айтди.\nИккинчидан, биз ҳали янги соҳага биринчи йилданоқ жуда катта кредитлар ажратдик. Имтиёзли кредит ёки субсидия деган нарсалар энди-энди келяпти. У пайтда бу нарсалар йўқ эди.\nМен ҳозир айнан Индонезия технологиясини қўллаб, қалампир етиштираётган ўнлаб тадбиркорларни биламан.\nАйрим вилоятларда йўқ, менга қалампир керакмас, пахтангни эк, деганлар ҳам бўлди. 50 тонна қалампирни йиғиб олган деҳқон уни қандай техника билан қуритишни билмай қолган пайти ҳам бўлди. Пировардида бу муваффақиятсиз бўлди.\n— Асосий муаммо экспортда бўлмадими?\n— Биз қалампиримизни оладиган давлатлар билан ҳосилнинг аччиқлик даражасини 5 бўлиши керак дея келишгандик, лекин биз етиштирган қалампирнинг аччиқлик даражаси 3,5 бўлиб қолди.\nБизнинг агротехникада қалампирнинг аччиқлик даражаси тушиб кетди.\nЛекин яна айтаман, қалампир етиштириш агротехникасини тўғри бажарган деҳқонлар аччиқлик даражаси 7 балли қалампир ҳам етиштиряпти.\nБунинг турлича сабаблари бор. Улардан бири ўша пайтларда бизда пахта ва ғалладан бошқа экинга минерал ўғит берадиган фонднинг ўзи йўқ эди.\nБу муваффақиятсизликнинг сабаби – тажрибасизлик. Шунингдек, давлат томонидан лойиҳани қўллаб-қувватлашга кўпроқ маблағ ажратилганида, натижа яхшироқ бўларди.\n— Сиз аввал Самарқанд кейин Қашқадарё ва мана энди Тошкент вилоятида ҳокимсиз. Айтинг-чи, бу вилоятларда ҳокимлик қилиш нимаси билан бир-биридан фарқ қилади?\n— Биз бу саволни глобал миқёсда муҳокама қилганда, Қашқадарёда ривожланиш секинроқ, Самарқандда ўртача ва Тошкент вилоятида юқори, деймиз. Лекин мен бу вилоятларда ишлаш давомида уларнинг барчасини ўзимча таҳлил қилиб кўрдим.\nХўш, Қашқадарёда нега тадбиркорлик кўрсаткичи паст? Ўзингиз ўйланг, газ қазиб олинадиган йирик бир вилоятда аҳвол бундай бўлмаслиги керак эди-ку. Асл ҳолатда эса вилоятнинг 5та туманида табиий газ умуман йўқ. Бундай шароитда тадбиркорлик қилиб бўлмайди. Электр энергиясидан энг кўп азият чекадиган ҳам ҳалигача Қашқадарё вилояти. Яқинда бутун республикада рўй берган электр узилишларида ҳам энг сўнгги бўлиб электрни олган вилоят Қашқадарё бўлди.\nБошқа соҳалар. Масалан, қишлоқ хўжалиги техникалари 40 фоизга ҳам етмайди. Қашқадарё йиллар давомида фақат пахтага монопол бўлиб қолди. Фермерларда даромад орттириб, иккита техника сотиб олишга ҳам пул бўлмаган. Ғалла ҳам шундай.\nБир йил ғалла яхши бўлади, аммо ёмғир бўлмаган йилда ҳамма нарса тўхтайди. Чунки лалми ғалла вилоятнинг жуда катта майдонларида етиштирилади.\nЛекин яна бир нарсани айтишим керак, халқнинг интилиши, ҳаракати бор. Одамлари мард. Танти, борини борича қабул қилади. Камчиликми, ютуқми ҳаммасини одамнинг юзига айтади.\nСамарқандда инсонлар зиёлироқ. Одамлардан маслаҳат сўрасангиз, ҳамма соҳага жавоб топа оласиз. Иккинчидан, вилоят «Ипак йўли»да, унинг марказида жойлашган. Шу сабабли одамларда тадбиркорлик қобилияти табиий шаклланган. Тадбиркорлик одамларнинг қонида бор. Улар тинчимайди.\nТошкент вилоятидаги фаолиятим энди, секин-секин бошланяпти. Албатта, Тошкент вилоятидаги ҳолатдан бутунлай йироқ эмасман. Лекин ичига кириб, муаммоларни танангиздан ўтказиб кўрганингиз бошқа. Вилоятдаги ҳолатни тўла ўрганиш учун бироз вақт керак. Ана шундан кейингина қандайдир картиналар пайдо бўлади.\n— Зоир Мирзаев янги жойда ишлар экан, жамоасини қандай тузади. Таркибни тўла янгилаб, ўз одамларини олиб келадими ёки бор жамоа билан ишни давом эттирадими?\n— Мен ўзим янги бўлсам, яна у ерга янги одам олиб келсам, у жамоа ишламайди. Тошкент вилоятида ҳам бор салоҳиятдан фойдаланиб ишлаяпмиз. Ҳокимликда яхши кадрлар кўп.\nАгар мен шу ернинг кадрларидан қўпол қилиб айтганда, маҳаллий жамоа тузмасам, худдики футбол клубга легионер олиб келгандай бўлиб қоламан. Бу тизимнинг харажати кўп, самараси кам бўлади. Мен Тошкентда легионер билан ишламоқчи эмасман. Тошкент вилоятининг маҳаллий кадрлари билан ишламоқчиман, уларнинг салоҳияти жуда юқори. Буни бошқа бирорта вилоят билан солиштириб бўлмайди. Уларни ишга солишда эса гап кўп.\nОдамлар ҳозир кўп муаммоларини ҳокимликка эмас вазирлик ёки бошқа ташкилотларга бориб айтадиган бўлиб қолган. Биз уларни ҳокимликка яқинлаштиришимиз керак.\nҲокимлик аҳолининг нажот сўраб келадиган даргоҳи бўлиши керак.\n— Экспертлар фикрича, Ўзбекистоннинг биринчи президенти Ислом Каримов ва унинг раҳбарлик фаолияти ҳақида тугал бир хулоса айтиш қийин. Бу борада айримлар Каримовнинг сиёсат юритишдаги муваффақиятлари ҳақида гапирса, яна айрим мутахассислар унинг иқтисодни юритишдаги камчиликлари ҳақида гапиради. Чиндан ҳам, Ислом Каримов жуда зиддиятли ва мураккаб шахс.\nХўш, сиз Каримов бошқарув даври кадрларидан бири сифатида уни мамлакат иқтисодиётини юритишда қандай хатоларга йўл қўйди деб ҳисоблайсиз?\n— Келинг, буни иқтисод ривожланмай қолиши дейлик. Ўйлашимча, бунга сабаб рақамларга қараб хулоса беришга боғланиб қолинганида. Пастда вазият бошқача эди-ю, рақамларда бошқача эди.\nИккинчидан, у пайтларда Ўзбекистонда хусусий секторга йўл йўқ эди. У пайтда бир ташкилот очилса, 27та бошқа орган уни назорат қилиб турарди. Ҳеч ким айтмасдики, қўй, тегма унга, оёққа туриб олсин, беради ўша солиғини. Бугун очилган корхона эртага текширилаверарди. Унга ҳеч ким мадад қўлини чўзмаган. Субсидия, мадад деган нарсалар йўқ эди.\nТасаввур қилинг, ўша пайтда тадбиркорлар тўлайдиган 21 турдаги солиқ бор эди. Ҳозир 11 тур. Яъни пастдан фақат олавериш иқтисодни таназзулга олиб келди.\nМен ўша пайтларда ҳатто икки йиллик солиқларини аввалдан тўлаб қўйган корхоналарни билардим. Лекин масалан, пенсияни вақтида беролмасдик. Пенсиялар 3, 6 ойлаб кечиккан вақтлари ҳам бўларди. Нақд пул деган нарсага боғланиб қолдик.\nБу қайсидир маънода тизимни ўзгартиришни хоҳламаслик. Ислоҳотлар замондан келиб чиқиб қилинмади, чегараланиб қолди.\n— Ислом Каримовда хусусий мулкка қаршилик, ҳамма нарса давлат қўлида, давлат бошқаруви остида бўлиши керак деган қараш бормиди?\n— Шундай. Умуман бу қараш ҳаммамизда бор эди. Ўша даврнинг сиёсати шундай эди. Давлат бошқариши керак, тамом.\nБугун бундай эмас. Солиқ сиёсати ҳам ўзгарди. Кичик тадбиркорликдан тушадиган солиқ ҳозирги кунда давлат корхоналаридан тушадиган солиқдан кўра кўпроқ.\nПрезидент Шавкат Мирзиёев ҳозир бекорга айтмайди, агар шу ишларни 20 йил аввал қилганимизда эди.\n100 дан ортиқ қадимий китобни ноқонуний равишда пойтахтга олиб кираётган шахс ушланди


"Машъал" ва "Сўғдиёна" ўртасидаги ўзаро ўйинларда муборакликлар устунликка эга\n9 сентябрь, 2020, 14:59\nСocа Cola Суперлигасининг 14-турида “Машъал” Жиззахнинг “Сўғдиёна” клубига қарши майдонга тушади. Муборакликлар матбуот хизмати ўйинга оид маълумотларни тақдим этди.\n29 февраль куни биринчи давранинг 1-турида Муборакдаги учрашувуда “газчилар” йирик 3:0 хисобида ғалаба қозонган. Голларни Мўмин Мелиев, Никита Павленко, Нажмиддин Нормуродов киритган.\n“Сўғдиёна” ва “Машъал” шу кунгача чемпионат баҳсларида 27 марта тўқнаш келган. Уларнинг 12тасида "Машъал", 7 тасида "Сўғдиёна" ютуққа эришган. 8 ўйин дуранг билан якунланган. "Газчилар" рақиб дарвозасини 37 бор ишғол қилган бўлса, жиззахликлар эса 26 гол урган. Ўзаро ўйинларда “Машъал” 44, “Сўғдиёна” 29 очкони ўз ҳисобларига ёзиб қўйган.\n“Машъал”нинг ўзаро ўйинларда қозонган энг йирик ғалабаси – 5:1га тенг. “Сўғдиёна”да ҳам бу кўрсаткич 3:0 бўлиб турибди.\nЖиззахда бўлиб ўтадиган “Сўғдиёна” – “Машъал” учрашувини Аҳрол Рисқуллаев бошқариб боради. Унга қанотларда, Ришат Нугманов ва Дониёр Сайлавов ёрдам беради. Захира ҳаками Алишер Тўхтасинов. Ҳакамлар ишини Ноил Лутфуллин назорат қилади. Учрашув комиссари Бекзод Арипов.\n“Сўғдиёна” – “Машъал” учрашуви Зомин шаҳрида “Зомин” стадионида 11 сентябрь жума куни бўлиб ўтади. Учрашув соат 17:00да бошланади. Ўйин "Спорт" телеканали олқали жонли эфирда узатилади.\n"Қизилқум" — "Машъал". Жамоалар бугун қандай таркибда ўйнайди?


Эрганокон террор гуруҳи бор экан « Ўзбекистон Халқ Ҳаракати\nЭрганокон террор гуруҳи бор экан\n19 March 2013 - 14:45\nТуркияда сешанба куни мамлакат сиёсий ҳаётида бомба таъсири кўрсатган бир суд жараёнида айбловлар эълон қилинди. Деярли 5 йилдан бери ҳуқуқ тартибот органлари тарафидан текширилаётган ва катта лавозимли ҳарбийлар, шу жумладан Туркия Қуролли Қўшинлари Бош Штабининг собиқ бошлиғи армия генерали Илкар Бошбуғ ҳам айбланган ушбу маҳкама жараёнида айбловни ўқиган прокурурлар “мамлакатимизда Эрганокон террор гуруҳи фаоялият олиб борган”, деган хулосага келганлар.\nБу маҳкама жараёни 2007 йилда бошлаган ва унинг мавзуси Туркияда ҳарбийларнинг Бош Вазир Тоййиб Эрдўғон ҳукуматига қарши ҳарбий тўнтаришни амалга ошириш учун жиноий террор гуруҳи тузганлиги эди. Ўтган йиллар давомида жуда кўп ҳарбийлар, журналистлар ва бошқа соҳаларнинг вакиллари гумон қилинувчилар сифатида қўлган олинди ва терговчилар тарафидан сўроқ қилинди.\nНиҳоят кеча терговчилар қўлга олинганлар ҳақида айбномани маҳкамада ўқидилар. Терговчиларнинг фикрига кўра ҳақиқатан ҳам мамлакатда “Эрганокон” номли террористик ташкилот ҳукуматни ағдариш учун фаолият олиб борган. Хусусан, бу гуруҳ Туркия маҳкамаларидан биригага ҳужум уюштириб, бир судьяни ўлдирган, газеталарга бомба ҳужуми уюштирган ва бошқа жиноятларни амалга оширган.\nУшбу жиноий бўйича маҳкама жараёни апрель ойида давом этади. Унда судланувчлар ўзларининг охирги эътирозларини айтадилар, кейин маҳкама ўз қарорини эълон қилади.\nРасмда: Туркия Қуролли Қўшинлари Бош Штабининг собиқ бошлиғи армия генерали Илкар Бошбуғ


МИБ ходимлари яна бир ажабтовур ҳолатга дуч келишди - xabar.uz\nМИБ ходимлари яна бир ажабтовур ҳолатга...\n12.06.2019 19:51 0 6795\nБош прокуратура ҳузуридаги Мажбурий ижро бюроси (МИБ) ходимлари иш жараёнида нималарга деч келмаяпти, дейсиз?\nЯқинда шофирконлик фуқаро электр тармоғига кўз илғамас йўллар билан уланиб, «мазза қилиб» юргани фош этилганди.\nБу сафар оҳангаронлик фуқаро «кашф этган» ғаройиб усул аниқланди.\nМИБнинг Оҳангарон шаҳар бўлими ходимлари ҳудуддаги хонадонларнинг бирида бўлишганди денг. Хонадонда DDS-28 русумли электр ҳисоблагич ўрнатилган бўлиб, уч киши истиқомат қиларкан. Умумий ҳажми 100 кв.метрдан иборат беш хонали ушбу хонадонда марказлашган иситиш тизими мавжуд эмас. Уйда кондиционер, музлатгич, «обогриватель», микротўлқинли печ, кир ювиш мошинаси ва бошқа электр қурилмалари мавжуд. Шунга қарамай, ойлик электр энергия истеъмоли ўртача 200-250 кВт., яъни 50,0-60,0 минг сўмни ташкил қилади, холос.\nБунақа бўлиши мумкинмас. Электр ҳисоблагичда бир нарса бор-ов.\nШубҳа устига шубҳа туғилавергани сабаб қурилмадаги кўрсатгичининг ҳаққонийлиги, унга ташқи ва ички таъсир ўтказилган-ўтказилмаганини тезкор йўллар билан текшириш мақсадида электр ҳисоблагич истеъмолчи ва холислар иштирокида ечиб олинди. Сўнг тегишли хулоса олиш учун «ELEKTRON XISOBLAGICH» МЧЖ ва «Ўзстандарт» агентлиги Олмалиқ синов ва сертификатлаштириш маркази давлат корхонасига юборилди.\nТекширув натижасига кўра, «счётчик»даги пластмасса рақамли пломба узилиб, тескари ўрнатилганлиги, давлат стандарт тамғасидаги сана кўрсатилмаганлиги аниқланди. Буниси ҳолва, асосий «ихтиро» Оҳангарон шаҳар ЭТК мутахассиси томонидан «счётчик»нинг ички қисми текширилгач фош бўлди: унинг ичига масофадан туриб тўхтатиш мумкин бўлган қурилма ўрнатилган экан?!\nБу эса кўрсатични «пульт» ёрдамида осонгина орқага қайтариш имкониятини бериб келган... Қойил қолмай илож йўқ! Бунақаси унча-мунча одамнинг етти ухлаб тушига кирмайди. Барака топгур истеъмолчи шу салоҳиятини хайрли ишларга сарф этгандами, бугунгидай ер чизиб қолмасмиди, дейсан-да?!\nҲозирда электр энергиясидан ноқонуний фойдаланганлик натижасида етказилган зарар миқдори аниқланмоқда. Катта эҳтимолки, миқдор оз эмас...\nМИБ Оҳангарон Электр ҳисоблагич\nЖамият 42 дақиқа олдин\nЖамият 2 соат олдин\n«Қўлбола қарздорлар» қандай пайдо қилинган?\nЖамият 3 соат олдин\nЖамият 15/06, 16:14


Айтилишича, ўқ травматик тўппончадан отилган\n21 декабрь, шанба куни Санкт-Петербургнинг Москва туманидаги “Золотая долина” кафесида Тимур ва Айнура исмли қирғиз ёшларининг никоҳ базми якунига етай, деб қолган пайтда кафе ёнида отишма юз берди.\nСоат 23:30 ларда маҳаллий полиция бўлимига келиб тушган хабардан отишма натижасида травматика тўппончаларидан бир нечта Қирғизистон фуқароси оғир жароҳат олгани маълум бўлди.\n- Ҳодиса гувоҳлари сўзларига кўра, жанжал пайтида кимдир травматика пистолетидан фойдаланган. Тўрт нафар фуқаро тиббий ёрдамга муҳтож бўлди, улар турли жароҳатлар билан шифохонага ётқизилди. Дастлабки текширувдан кейин полиция 213- модда, яъни “Безорилик” асосида жиноят иши қўзғатди. Ҳозирда ҳодиса сабаблари ва унда иштирок этганлар шахслари аниқланмоқда, деди Озодликка Санкт-Петербург шаҳри ва Ленинград вилояти Ички ишлар бошқармаси ахборот бўлими бошлиғи Вячеслав Степченко.\nПетербург полициясининг жабрланганлар сўзларига таяниб хабар қилишича, Daewoo Nexia, Chevrolet Lacetti, ВАЗ-2109 ва Mercedes автомобилларида кафега келган бир гуруҳ ёш йигитлар кафеда “ҳордиқ” чиқариш ниятида бўлган. Асли қирғизистонлик бўлган кафе эгаларидан бири меҳмонлар аниқ ўзбеклар эканини маълум қилган.\nПолиция келтирган тахминлардан бирига кўра, ходимлардан бири кафега келганларни ҳақоратли сўзлар билан ташқарига чиқариб юборганидан кейин, томонлар орасида муштлашув келиб чиққан. 29 ёшли Алтинбек Зулумбековга отилган ўқ юзига теккан, 29 ёшли Мақсат Қалигулов ва 20 ёшли Бекболот Гадибоевлар энсасидан ўқ еган. Энг оғир аҳволда қолаётган 47 ёшли Жоодар Исмоиловга отилган ўқ бош суягини тешиб ўтган, унинг боши ёрилган, кўзига оғир жароҳат етказилган: жабрланган реанимация бўлимида кома ҳолатида қолмоқда.\nҚирғизистон Республикасининг Петербургдаги консули Таалайбек Абдиев “Золотая долина” кафесидаги отишмада жами 6 киши жабрланганини Озодликка маълум қилди.\nБу тўқнашув ҳақида хабар топган ўзбек диаспораси вакиллари агарда ҳужум қилганлар ўзбеклар экани аниқланса, ўзлари уларни полицияга топширишларини маълум қилишди.\nОзодлик билан суҳбатда “Турон” ўзбеклар жамиятини бошқараётган Алижон Ҳайдаров бундай маиший жанжаллар турли миллатлар яшаётган Санкт-Петербургда тез-тез бўлиб туриши ва унга миллий тус бермаслик кераклигини гапиради.\n- Биз Қирғизистон консули билан қўнғироқлашдик. Энди бунга алоқадор ҳаммасини аниқлашга кўмак берамиз. Тўғриси, ўзлари ҳам билмайди ким отганини. Айтишларича, ўзбекка қирғиз бир нарса дебди, ўзбек қирғизга – уришиб кетишибди. Бу оддий маиший жанжал, унга миллий тус беришга уринишмоқда айримлар. Бунгача ҳеч қандай катта тўқнашувлар бўлмаган эдику! Маиший жанжал бизда кун ора бўлиб туради – озарбайжонлик, доғистонликлар билан... Негадир айнан ўзбеклар ва қирғизлар ўртасидаги жанжалга эътибор катта, дейди Петербург ўзбеклар жамияти раҳбари Алижон Ҳайдаров.\nПолиция кафеда отишма уюштирган шахсларни қидирувга берди.\nҚирғизистоннинг Санкт-Петербургдаги консуллиги жароҳат олган фуқароларининг моддий ҳаражатларини тўлиқ қоплашини маълум қилди.


Яна чоракнинг охири ва яна ягона солиқ тўлови, жисмоний шахсларнинг даромадларига солинадиган солиқлар бўйича чорак ҳисоботларни топшириш керак ва ҳ.к. Солиқ текшируви келиб қолса ҳам ажаб эмас. Балки сизда ушбу зерикарли ҳисоб-китоблар билан шуғулланишга вақтингиз ҳам, ҳоҳишингиз ҳам йўқдир?\nАгар юқоридаги фикрлар ҳаёлингиздан ўтаётган бўлса, демак, бухгалтерия ишларини профессионаллар ёрдамида тартибга келтириш ва солиқ инспекциясига нотўғри бухгалтерлик ҳисоби ёки унинг йўқлиги билан боғлиқ жарималар тўлашнинг олдини олиш вақти келибди, чоғи.\nУшбу мақолада биз кичик ва ўрта бизнесда, улар 1С бухгалтерия дастурини ишлатадими, йўқми ёки бошқа дастур ишлатадими, бундан қатьи назар, бухгалтерлик ҳисобини тўлиқ ёки қисман қайта тиклашнинг моҳиятини очиб беришга ҳаракат қиламиз.\nБухгалтерлик ҳисобини тиклаш зарурати қачон юзага келиши мумкин?\nБухгалтерлик ва солиқ ҳисобини тиклаш қуйидаги вазиятларда вужудга келиши мумкин:\nИшониб бўлмайдиган бошланғич маълумотлар топилганда;\nБухгалтерлик ҳисоби бутунлай бўлмаганда ёки маълум муддатдаги регистрлар бўлмаганда;\nХатолар ва солиқ инспекцияси билан боғлиқ муаммолар бўлишига қарамай, фирмани сақлаб қолиш истаги бўлганда;\nБошланғич ҳужжатлар қисман ёки бутунлай йўқолганда; ёки ҳужжатлар бору, дастурий маҳсулотдаги бухгалтерлик ахборот базаси бўлмаганда.\nБухгалтерлик ҳисобини тиклаш йўллари\nҲисобни тиклаш бўйича бухгалтерлик хизматлари қуйидаги турларга бўлинади:\nБухгалтерлик ҳисобини бутунлай қайта тиклаш деганда бухгалтерлик ҳисобини ташкилот тузилган вақтдан бошлаб қайта тиклаш ва йўлга қўйиш тушунилади.\nМаълум вақт оралиғидаги бухгалтерлик ва солиқ ҳисобини қисман қайта тиклаш.\nАлоҳида йўналишлардаги бухгалтерлик ҳисобини қайта тиклаш (бухгалтерлик ҳисоби, асосий маблағларни қайта тиклаш, касса операциялари ва ҳисоб рақами операцияларини қайта тиклаш, иш ҳақи ва пул ўтказмаларини қайта тиклаш, МИЧЗ (моддий ишлаб чиқариш заҳиралари) ҳаракатлари ҳисобини қайта тиклаш).\nБухгалтерлик ҳисобини тиклаш ҳизматларини кўрсатишдан олдин мутахассислар нафақат фирма бухгалтериясидаги ишларнинг жорий ҳолатини таҳлил қилиб, мавжуд муаммоларни аниқлаб чиқадилар, балки юзага келган вазиятнинг мумкин бўлган оқибатларини ҳисоблаб кўриб, бу ҳолдан чиқишнининг самарали йўлларини таклиф қиладилар.\nТикланаётган даврдаги йўқотилган солиқ ва бухгалтерлик ҳисоботларини топшириш имкониятлари баҳоланади.\nТиклашни бошлашдан олдин, одатда, қуйидаги тадбирлар амалга оширилади:\nБизнесдаги бухгалтерлик ҳисобининг ташкил қилиниши таҳлил қилинади.\nЙўқотилган бухгалтерлик ва солиқ регистрлари, ташкилот ҳисоботларини тиклаш имкониятлари баҳоланади.\nБухгалтерлик ҳисобини тиклаш босқичлари\nҲисобни тиклаш уч босқичда амалга оширилади:\n1.\tБуюртмачида мавжуд бўлган барча бошланғич ҳужжатларни кўриб чиқиш.\n2. Қайси ҳужжатлар етишмаслигини аниқлаш.\n3.\tИшнинг биринчи босқичида аниқланган етишмаяпган ҳужжатларни тиклаш ва улар билан ишлаш.\n4.\tҲисоб ва ҳисобот регистрларини шаклллантириш.\nБухгалтерлик ҳисобини тиклаш бўйича мутахассис нима иш қилади?\nБухгалтерлик ҳисобини тиклаш бўйича кўрсатилган хизматларининг натижаси ўлароқ корхонананинг солиқ ва бухгалтерлик ҳисобиталаб даражасига келтирилади, шунингдек, Сизни бизнесингизнинг ўзига хос томонлари ҳисобга олинган ҳолда ташкилотнинг молия-хўжалик фаолиятини расмийлаштириш бўйича тавсиялар ишлаб чиқилади.\nБухгаллтерлик ҳисобини тиклаш бўйича мутахассис жумладан қуйидагиларни амалга оширади:\nБухгалтерлик ҳисобининг жорий ҳолатини батафсил таҳлил қилиб чиқади, қонунчиликка мос равишда талаб қилинадиган барча ҳужжатларнинг борлигини аниқлайди.\nБирламчи ҳужжатларни ажратади ва улар билан ишлайди.\nКерак бўлганда, бошланғич ҳисоб ҳужжатларини тиклайди, бухгалтерлик ҳужжатларни тўғрилайди ва улар асосида солиқ ва бухгалтерлик ҳисоби регистрларини тузади.\nБирламчи хужжатларни киритади ва бухгалтерлик дастурида бухгалтерлик ҳисобини тиклайди.\nБизнесингизнинг бирламчи ҳужжатларини таҳлил қилиб, уларнинг мослигини текширади.\nКеракли регистрларнинг тўғри расмийлаштирилганини текширади.\nСолиқ тўловларининг тўғри ҳисобланганлиги ва солиқ ҳисоботларининг тузилишини текширади.\nЗарур ҳолларда, ҳисобот даври бўйича солиқ ҳисоботини шакллантиради ва топширади.\nОлинган натижаларни солиқ инспекциясида ҳимоя қилади.\nБухгалтерлик ҳисобини тиклаш ишларининг фойдали томонлари қуйидагилардан иборат:\nБухгалтерлик ва солиқ ҳисоботлари бўйича ҳар қандай фаолият турлари: улгуржи ва чакана савдо, комиссион савдо, хизмат кўрсатиш, ишлаб чиқариш ва ҳ.к.ни олиб бораётган ташкилотлардаги операцияларни акс эттириш тартиби ҳақида Ўзбекистон Республикаси Молия вазирлиги, Иқтисодиёт вазирлиги ва Давлат солиқ қўмитаси Фармонлари, Низомларидаги ўзгаришларни ҳисобга олган ҳолда ҳисобот шаклларини шакллантириш таҳлили. Шу жумладан:\nЯгона Солиқ Тўловини (ЯСТ) “Ягона солиқ тўловини ягона солиқ тўлови энг кам миқдори жорий этилганлигини ҳисобга олган ҳолда ҳисоблаш ва тўлаш тартиби ҳақида” Низомларга мувофиқ ҳисоблаш;\nЯгона Ижтимоий Тўловни (ЯИТ) “Ягона ижтимоий тўловни ягона ижтимоий тўловнинг энг кам миқдори жорий этилганлигини ҳисобга олган ҳолда ҳисоблаш ва тўлаш тартиби ҳақида”ги Низомга мувофиқ ҳисоблаш;\n“Асосий фондларнинг (АФ) 1 январ ҳолатига кўра йиллик қайта баҳолаш тартиби ҳақида Низомларга” ва АФ масалаларини тартибга солувчи бошқа хужжатларга мувофиқ равишда асосий фондлар, ўрнатишга мўлжалланган ускуналар ва қурилиб тугалланмаган объектлар учун ўрнатилган қайта баҳолаш индексларини ҳисобга олган ҳолда АФ қайта баҳолашни тиклаш;\nИш ҳақи тўлаш бўйича йўлга қўйилган кадрлар ҳисоби ва ходимлар билан ҳисоб-китобларни тиклаш;\nТоварларнинг (қўшимча хизматларнинг) қиймати ва тақсимланишига таъсир ўтказувчи бошқа ташкилотларнинг ҳизматлари ҳисобини қайта тиклаш;\nБожхона деклорациясида (импорт товарлар кирими бўлганда) қайд қилинган божхона йиғим ва божлари ҳақида маълумотларни акс эттириш;\nКомиссион сотув юритилганлигини акс эттириш (Комиссионерлар ҳисоботлари ва комитентлар).\nМахсулот қилиб қайтариш шарти билан олинган хом-ашё ҳисоб-китоби.\nМисол сифатида буюртмачилар билан ишлашда тажрибамиздан олинган қуйидаги вазиятларни келтиришимиз мумкин:\n1.\t1С: Предприятие 8.1. дастурини олингандан кейин асосий фаолият тури хизматлар кўрсатиш бўлган “ХХХ” компаниясида 2008 йилдан 2010 йилгача бўлган муддатдаги ҳисоб тикланди.\n2.\tАсосий фаолият тури ишлаб чиқариш ва хизматлар бўлган “YYY” компаниясида 2006-2010 йиллардаги бухгалтерлик ҳисоби бутунлай тикланди. Бухгалтерлик ҳисобини қайта тиклаш зарурияти 1С: Предприятие (7.7 версия) дастурида қайдларнинг тўлиқ амалга оширилмаганлиги ва дастурнинг 8.1 версиясига ўтиш билан изоҳланади.\n3.\tСут маҳсулотлари ишлаб чиқарувчи «ZZZ» корхонасида инсон омилига боғлиқ бўлмаган ҳолда техник сабабларга кўра йўқотилган база тикланди.\n1 С Бухгалтерия дастури ҳақида гапира туриб, бухгалтерлик ҳисоби бўйича мутахассис сизга қуйидаги муаммоларни ҳал қилишга кўмаклашади:\n-Дастур ой ёпилиши билан боғлиқ хатолар чиқармоқда. Дастур солиқнинг нотўғри ҳисобланиши ва бошқа “боши берк” вазиятлар ҳақида “огоҳлартириш” чиқармоқда.\n-Бухгалтерлик ҳисобини тиклаш – мутахассидан профессионал билимлар, юқори малака ва жуда кўп вақт талаб қиладиган анчайин мураккаб жараён.\nБундай хизматларнинг ҳақи 500 000 сўмдан бир неча миллон сўмгача бўлади. Охир-оқибатда солиқ инспекциясида музлатилган ҳисоб рақами билан боғлиқ масалалар билан шуғулланган ва жарима тўлаб юргандан кўра бир маротаба профессионал бухгалтерни таклиф қилган фойдалироқ.\nБухгалтерлик ҳисобини тиклаш ишлари қиймати ўтказилган операцияларнинг сони ва қийинлиги, бухгалтерлик базаси, банк-клиент хизмати ва бирламчи ҳужжатларнинг мавжудлигини инобатга олган ҳолда белгиланади.\nХизматнинг бошланғич нархларини бизнинг сайтимизда онлайн буюртма бериб билиб олишингиз мумкин. Бунинг учун ўз муаммонгизни таърифлаб, бизнесингизнинг ўзига хос томонларини ёзиб қолдиришингизнинг ўзи етарли. Сиз юборган маълумотлар ўрганилганидан кейин, бухгалтерлик ҳисоби бўйича маслаҳатчилар, www.bizplan.uz портали ҳамкорлари Сиз билан албатта боғланишади.\n(овозлар: 4, Рейтинг: 3.59)


Ўзбекистон биринчи президенти Ислом Каримовнинг тўнғич қизи Гулнора Каримова пул ювганлик айблови бўйича декабрь ойида Тошкентда швейцариялик прокурорлар саволларига жавоб берди. Бу ҳақда Wall Street Journal нашри Каримованинг адвокати сўзларига таянган ҳолда хабар қилади.\nБу хабар уч йил муқаддам жамоатчилик назаридан ғойиб бўлган Гулнора Каримованинг қаердалигига оид саволларга ойдинлик киритгандек бўлди.\nКаримова Тошкентдаги ҳовлисида уй қамоғида ушлаб турилгани айтилса-да, шу кунгача бу борада ишончли маълумот йўқ эди.\nГулнора Каримова кўп миллионли коррупцион жанжалда гумонланувчи саналса-да, шу пайтгача бу борада очиқ маҳкама ўтказилгани маълум эмас.\nГулнора Каримованинг сентябрь ойида президент Ислом Каримов дафн маросимида қатнашмагани ҳам унинг қаердалиги ҳақида жавобсиз саволлар туғдирганди.\nБироқ, Wall Street Journal нашрининг ёзишича, 9 ва 10 декабрь кунлари Каримова хоним Ўзбекистон пойтахтида швейцариялик икки прокурор саволига жавоб берган. Швейцария суди томонидан Гулнора Каримовага адвокат этиб тайинланган Gregoire Mangeat ўз мижози билан икки марта юзма-юз гаплашишга муваффақ бўлганини айтган.\n“Унинг соғлиғи нисбатан дуруст эди, бироқ хавфсизлиги мутлақо кафолатланган эмас”, деган швейцариялик адвокат.


"Чемпионатимизга Ривалдо даражасидаги футболчи керак. "Турон" ҳали ўз сўзини айтгани йўқ". Абдуқаҳҳор Хожиакбаров билан интервью / CHAMPIONAT.asia\n00:30Канчельскис Ўруновга мос келадиган жамоаларни айтди 0 00:13Эшпириту Санту "Тоттенхэм" вакиллари билан учрашди 0 23:59Клопп Вейналдумнинг ўрнига бошқа футболчи топиб қўйди 0 23:44"Манчестер Юнайтед" Погба билан музокараларни давом эттирмоқда 1 23:23Голларга бой ўтган Ўзбекистон ва Венесуэла футзал терма жамоалари ўртасидаги баҳсдан ГАЛЕРЕЯ 2 23:11Эрнандес Швейцарияга қарши баҳсни ўтказиб юборади 1 22:55"Вест Бромвич" янги бош мураббийни маълум қилди 0 22:30Сурат биздан, изоҳ сиздан! 23 22:12А Сериянинг 3 топ-клуби "Барселона" дарвозабонига қизиқиш билдирмоқда 1 21:50Пеле Роналдуга: “Сенга мухлислик қиламан!” 25 21:33U-20 Араб Кубоги-2021. Ўзбекистон U-18 термаси яна ютқазди 33 21:05Англия ТЖ ҳимоячиси яқин орада “Арсенал” аъзосига айланади 4 20:55Неймар Пеленинг рекордларидан бирини янгилади 3 20:40Жон Терри Про лицензиясини қўлга киритди 3 20:33Футзал. Дарвозаларга олтита гол урилган ўйинда Ўзбекистон Венесуэла билан жанговар дуранг ўйнади 21\n"Чемпионатимизга Ривалдо даражасидаги футболчи керак. "Турон" ҳали ўз сўзини айтгани йўқ". Абдуқаҳҳор Хожиакбаров билан интервью\n04 май 13:34\nТеглар : интервьюАбдуқаҳҳор ХожиакбаровТурон\nЯйпаннинг "Турон" жамоаси жорий мавсум Суперлигада дебют қилаётганидан хабарингиз бор.\nЎтган мавсум Про лигада иштирок этган жамоаниг Суперлигага мослашиш учун маълум вақтга эҳтиёж сезиши табиий ҳол ҳисобланади. Про лига ва Суперлига ўртасида фарқ катта эканлиги ҳам бунда муҳим рол ўйнайди. Мослашиш жараёнида гоҳида натижалар ҳам яхши кўриниш олмаслиги мумкин. "Турон" ҳозирда мана шу жараённи бошидан ўтказмоқда. Бундай паллада битта ғалаба кўп нарсани ўзгартириб юборади. Жамоа кубокда "Арал Самали" ва "Андижон"ни мағлуб этди. Бу эса уларга бўлажак ўйинларда руҳий жиҳатдан кўмак бериши шубҳасиз. Биз бу борада "Турон"нинг тажрибали футболчиси Абдуқаҳҳор Хожиакбаровнинг фикрларига қулоқ тутдик.\n- Юқорида таъкидлаганимиздек кетма-кет мағлубиятлардан сўнг қўлга киритилган биргина ғалаба барчасини ювиб кетади. Айниқса руҳият жиҳатдан кўтаринкилик ва ишонч бериши тайин. "Турон" кубокда ғалаба қозониб озгина бўлсада ғалаба таъмини ҳис қилиб олди. Ушбу ютуқлар футболчиларнинг руҳиятини қай даражада ижобий томонга ўзгартирди?\n- Тўғри таъкидладингиз. "Турон" бу йил илк бор Суперлигада қатнашмоқда. Чемпионат стартида натижаларимиз қониқрарсиз бўлди. Ғалабани аввалроқ қўлга киритишимиз мумкин эди. Кўрган бўлсангиз, ўз майдонимизда "Локомотив" билан баҳсда тайёр ғалабани қўлдан чиқардик. Ўзимизни хатоларимиз эвазига дарвозамиздан тўп олиб чиқдик. Жиззахда "Сўғдиёна" майдонида камида дурангга эришишимиз мумкин эди, деб ўйлайман. Ҳакамнинг хатоси билан мағлубиятга учрадик.\n- Кетма кет мағлубиятлардан сўнг натижалар ички муҳитда ҳам тушунмовчиликлар юзага келиши табиий. "Турон"да бундай ҳолат бўлмадими?\n- Йўқ бундай ҳолат бўлмади. Жамоада ички муҳит жуда яхши. Мураббийлар, ҳомийлар бизни тўғри тушунган ҳолда далда бериб туришибди. Бунинг учун уларга миннатдорчилик билдириб қоламан.\n- Олдинда жамоани "Пахтакор" ва АГМКга қарши қийин ўйинлар кутмоқда. Шундай экан бу ўйинларда жамоанинг асосий қуроли нима бўлиши мумкин?\n- Мазкур баҳсларда рақибларимиздан очко олиш учун максимал даражада ҳаракат қиламиз. Мухлисларимизнинг қўллаб-қувватлаши бизга қўшимча устунлик беради. Чунки Яйпанда катта футбол яқин яқиндан бўлиб келмоқда. Шу боис маҳаллий иқшибозлар бу ерга катта жамоалар келишини интиқиб кутишади. "Турон"ни ҳали сафдан чиқариш ноўрин. Натижаларимиз аста-секин яхшиланиб боради. Жамоа ҳали ўз сўзини айтгани йўқ.\n- Кубок ўйинларига кўп жамоалар беписанд қарагани ёки бор эътиборни чемпионатга қаратишни лозим топгани боис жиддий эътибор бермади. "Турон" икки фронтда ҳам баробар курашни давом эттиришга имконият ва кучи етадими?\n- Беписанд қаради демаган бўлардим. Ўзбекистон кубогида кўп жамоалар ўйин амалиётига эга бўлмаган футболчиларга имконият беришди. Ёшларни синовдан ўтказишди. Шу боис натижалар турлича кўриниш олди. Икки фронтда ҳам кураш олиб боришимизга кучимиз ва имкониятимиз етади. Кубокда узоқроққа боришга ҳаракат қиламиз.\n- "Турон"га Суперлигага мослашиш қандай кечмоқда? Айрим жамоаларда бу жараён тезда ўтиб кетади...\n- Бизга тақвим ҳам қийин келди. Таркибимизда кўп маҳоратли ижрочилар бор. Уларнинг ёрдамида мослашиш жараёнидан тезда ўтиб оламиз, деган умиддаман.\n- Ўз вақтида "Бунёдкор"да Сколари қўл остида Ривалдо, Луизао каби жаҳон юлдузлари билан бирга тўп тепгансиз. Ҳақиқий легионер қандай бўлиши кераклигини кўргансиз. Нима деб ўйлайсиз Ривалдо савиясидаги легионерлар яна чемпионатимизга қай томондан наф келтиришига ишонасиз?\n- Ундан сўнг чемпионатимизга Ривалдо даражасидаги легионер келгани йўқ. Аммо охирги мавсумларда "Пахтакор"да Драган Черан, "Насаф"да ўйнаётган Марко Станоевич яхши савиядаги легионер эканлигини исобтламоқда. Фикримча Ривалдо каби топ юлдузлар керак. Бироқ уларга катта маблағ ҳам зарур. Эсласангиз ўша пайтларда "Бунёдкор" иштирокидаги ўйинларда, вилоятларда стадионлар тўлиб тошарди. Қайсидир маънода бразилиялик юлдуз стадионларга мухлисларни қайтишига ҳам сабабчи бўлганди.\n- Шу вақтгача тўп тепган жамоаларингиздан "Сурхон"дан ташқари барча жамоаларда соврин қўлга киритгансиз. "Бунёдкор" билан чемпионлик, АГМК билан мамлакат кубогида зафар қучгансиз. Бу ёқимли анъанани давом эттириш ниятингиз борми?\n- "Бунёдкор" билан совринлар ютиш насиб қилган. Худога шукур дейман. АГМК билан 2018 йил Ўзбекистон кубоги финалида "Пахтакор"ни мағлуб этиб тарихга киргандик. Нима учун буни "Турон"да такрорлашим мумкин эмас? Бу жамоа билан ҳам соврин ютишга ҳаракат қиламан.\nКанчельскис Ўруновга мос келадиган жамоаларни айтди 0\nФаррух Сайфиев: "Эрен Дердийок жамоамизни тарк этди" 34\nИгорь Шквирин - "Турон" бош мураббийи 39\n09 май 04:44:47\nРивалдони тушингда курасана Энди бутам\n05 май 21:11:10\nТурон узига хос уйин услубига эга команда.Хали яхши шаклланиб улгургани йук.Хаммаси хали олдинда мураббий алмаштириш бу вазиятни узгартиришга ердам бермайди.Энг зур мураббий учун хам анча вакт керак.Мураббийни мавсум оралигида алмаштириш максадга мувоффик деб уйлайман.Четдан уйинчи олиш кандай окибатларга олиб келинишини Нефтчи Шуртан мисолида курияпмиз.Узимизни ешларни тарбиялашимиз керак .Бу менинг шахсий фикриб узр дустим.\nФикрингиз учун рахмат\n05 май 21:09:53\nТугри айтасиз,шунча харажатга яраша тузукро мураббий олиб келиш кере,тажрибалирок уйинчиларга гапини утказа оладиган,бу еш мураббий бн Турон хич нима килолмайди.\n05 май 16:30:49\n5 та ўйинда 2 очко тўплаган жамоа яна қандай ўз сўзини айтиши мумкин, бу жамоа шунча молиялаштириш эвазига тузукроқ мураббий ва 3-4 яхши ўйинчиларни олиши керак\nXali kamanda yangi sekin sekin xamasi iziga tushadi sabr qilish kerak\n05 май 15:46:16\nAbduqahhhor har doim hurmatdasiz uka olmaliqli muhlisla sizi unutmidi zor oyinchisiz hudo holasa har doim yuziz yorug bosin Turonga omad (Kaxa)\n05 май 15:26:58\n05 май 15:23:23\n05 май 14:58:23\nЎша Жиззахдаги нохақлик (100% исботланган лекин айбдорлар жазосиз қолмоқда) ўз кучини кўрсатди..........,\n05 май 14:55:34\n05 май 14:27:33\nАГМКдаги ажойиб ўйинлари ҳамон ёдимизда. Омад


“САМАРҚАНД ИФТИХОРЛАРИ» анъанавий танлови ғолибларининг фикрлари ва таассуротлари | Оммавий тадбирлар | Самарқанд вилояти ҳокимлиги\nБош саҳифа / Матбуот хизмати / Оммавий тадбирлар /\n“САМАРҚАНД ИФТИХОРЛАРИ» анъанавий танлови ғолибларининг фикрлари ва таассуротлари\nСардор Худойбердиев, армрестлинг бўйича жаҳон чемпиони, 12 карра Республика ва икки карра Осиё чемпиони, спорт устаси:\n– Малайзияда бўлиб ўтган Жаҳон чемпионатида олтин медални қўлга киритиб, юртимиз байроғини баланд кўтарганимда қалбимда туйган ифтихорни тасвирлаб беролмайман.\nЮртимизда Муҳтарам Президентимиз томонидан ёшларга қаратилаётган эътибор ва ғамхўрлик сабабли шундай ютуқларга эришаётганим ва бугун Самарқанд ифтихорлари сафида мукофотга лойиқ топилганим мен учун катта шараф.\nАйни пайтда келгуси йил март ойида бўлиб ўтадиган Осиё чемпионатига тайёргарлик кўряпман. Бундан ташқари, сентябрь ойида Болгарияда бўлиб ўтадиган навбатдаги Жаҳон чемпионатига ҳам йўлланмани қўлга киритдим. Бу курашларда ҳам юртимиз шарафини муносиб ҳимоя қилишга бел боғлаганман.\nМадина Қаноатова, “Дебют Премиум-2015” халқаро танлови Гран-при соҳиби:\n– Оқдарё туманидаги 45-мактабнинг 7-синфида ўқийман. Рақс санъатига бўлган қизиқишим сабабли Самарқанд шаҳридаги 1-сон болалар мусиқа ва санъат мактабида таҳсил ола бошладим. Бу ердаги устозларим, хусусан Ойширин Равшановадан миннатдорман.\nВилоят ва Республикада ўтказиладиган рақс танловларида иштирок этиб келяпман. Латвиянинг Рига шаҳрида бўлиб ўтган халқаро танловда Гран-при соҳиби бўлдим.\nҲозир 2016 йилнинг март ойида ўтказиладиган яна бир халқаро танловда иштирок этиш учун тайёргарлик кўряпман.\nИнобат Пармонова, Каттақўрғон шаҳридаги 17-умумтаълим мактаби ўқитувчиси:\n– 2015 йилда Хитойда математика фани бўйича бўлиб ўтган олимпиадада ўқувчиларим иккинчи ўринни эгаллаб қайтишди. Вилоят бўйича ўтказилган “Билимлар беллашуви”да ҳам муносиб ўринларни қўлга киритишди.\nАйтмоқчиманки, бугун бир спортчи ёки олимпиада ғолиби ўз ортидан ўнлаб ёшларни эргаштиряпти, тенгдошларида ҳавас уйғотмоқда. Баъзи ҳолатларда бир оиладан икки-уч нафар ёшларнинг бир соҳага меҳр қўяётгани сир эмас. Бу иқтидор ва меҳнатнинг бесамар кетмаётганидан, рағбат топаётганидан далолат беради. Назаримда, бугунги тадбир ҳам мана шундай аҳамиятга эга.\nМавсума Холбекова, Беруний номидаги Давлат стипендияси совриндори:\n– Ҳозирги пайтда қишлоқ хўжалигини ривожлантириш соҳасида изланишлар олиб боряпман. Ўз мақолаларим билан Республика ва халқаро конференцияларда иштирок этдим. Зоология ва касбий фанлар олимпиадасида Республикада биринчи ўринни эгалладим.\nАйтиш мумкинки, биз, ёшларнинг илм олиб, иқтидоримизни юзага чиқаришимиз учун мамлакатимизда барча шароитлар яратиб берилган. Буни мен таълим олаётган Самарқанд қишлоқ хўжалик институти мисолида ҳам айта оламан.\nИсомиддин Пўлатов ва Зилола Омонова ёзиб олишди\n"Самарқанд ифтихорлари" тадбирида номинациялар бўйича тақдирланганлар рўйхати\nОхирги ўзгариш: 05/01/2016 19:44. Кўрилганлиги: 1683\nМатериал манзили: https://samarkand.uz/press/events/samarqand-iftixorlari-ananaviy-tanlovi-goliblarining-fikrlari-va-taassurotlari


Покистон толиблари аёллар учун журнал чоп қила бошлади\n22 ноябр 2019, Тошкент вақти: 02:13\nПокистонлик толиблар ўз журналининг илк нашрида чоп этилган мақола “муслима аёлларни исломнинг муқаддас жангчилари қаторига қўшилишга ундаш”ни мақсад қилиб олган. (Архив сурати)\nПокистондаги энг машҳур жангарилар гуруҳининг сафларига аёл жангчиларни жалб қилишга уриниши Ислом давлати (ИД) ва бошқа экстремистик гуруҳлардан ортда қолмасликка ўхшаб кўринади. Маълумки, ўша гуруҳлар сафларини аёллар билан тўлдириш ва тарғиботни кучайтириш учун айни даъватлардан фойдаланган эди.\n1 август куни Покистонлик толиблар сифатида машҳур Таҳрики Толибон Покистон (ТТП) экстремистик гуруҳи аёлларга мўлжалланган журналнинг илк сонини чоп қилдирди ва у Муҳаммад пайғамбарга тобеъин бўлган аёл шарафига “Суннати Ҳавла” (“Ҳавла йўли”) деб аталди.\n– Покистонлик толиблар норози ва маълумотли аёлларни ўз томонига оғдириб олишга интилмоқда. ИД ушбу демографик муаммодан жуда усталик билан фойдаланиб келади, – дейди покистонлик журналист Умар Вараич.\nТТП олдин ҳам янги аскарлар ёллаш учун урду ва инглиз тилларида нашрлар чоп қилдирган эди, аммо ушбу 45 саҳифали журналда илк марта аёлларга қарата мурожаат билан чиқди.\nТТП ҳам, ИД ҳам бошқа исломий гуруҳлар сингари шафқатсиз жиҳодни тарғиб этади, Покистон ва ундан бошқа жойларда таъсир ўтказиш учун ўзаро рақобат қилади. Баъзи ҳолларда баъзи ҳолларда мураккаб рақамли ва интернет воситаларидан фойдаланади.\nИД юзлаб муслима ва мусулмонликни қабул қилган аёлларни Сурия ва Ироқдаги экстремистик гуруҳларга бориб қўшилишга кўндирди. Улар асосан уй ишларини бажариш, жангчиларнинг янги авлодини туғиб бериш билан машғул. Аёллар ҳатто ҳимоянинг сўнгги маррасида жанг ҳам қилмоқда.\nИД 2014 йили ишғол қилган ва ўзини глобал халифалик деб эълон қилган жойларда ҳар куни аёлларни ўғирлаб кетиб зўрламоқда.\nЖанговор ислом тадқиқотчиси Тор Ҳаммингнинг айтишича, ТТП ИДнинг ҳам боши очиқ, ҳам жанг қилаётган эрлари қаторига бориб қўшилган аёлларни жалб қилиш тажрибасига қизиқиб қолди.\nТТП чоп этган журнал Покистондай диний жиҳатдан ўта консерватив мамлакатдаги радикаллашув ва аёлларни ҳарбий хизматга ёллаш масаласига ойдинлик киритгандай бўлди.\nПокистонлик сиёсий шарҳловчи Марви Сирмедга кўра, сўнгги йилларда, айниқса, университетларда аёлларга мурожаат қилиш ҳоллари кўпайди. Покистондаги экстремистлар Фейсбук гуруҳлари ва Телеграм каналлари орқали тарғибот натижасида ўз томонига кўпроқ аёлларни жалб қила билди.\nСирмед хонимнинг билдиришича, аёлларни ҳарбий хизматга ёллаш экстремизм мафкурасини ёйишда қўл келиши мумкин, чунки уларнинг оиладаги таъсири катта.\nЖурналда гуруҳ раҳбари мулла Фазлуллоҳнинг номи айтилмаган хотини билан суҳбат чоп қилинган. У эрига 14 ёшида турмушга чиққани айтилади.\nУ форсчадан “Муқаддас, пок юрт” деб таржима қилинадиган Покистон ҳали “Аллоҳ қонунларни бажара олмади”, деб кўзёш тўкади. Боз устига, яқинда Покистон парламенти қизларни эрта турмушга беришни тақиқлаш тўғрисидаги қонун қабул қилганини “жиноят” деб атади.\nЖурналда бўлғуси аёл жангчилар учун маслаҳат рукни бор.\nУнда яна “Мегинг жоҳилликдан қўлланма сари сафарим” деган рукн ҳам мавжуд.\nУндаги мақолани Ғарбда олган маълумотидан воз кечиб, мутаассиб исломни танланган врач аёл ёзгани тахмин қилинмоқда.